title: PNP

text: PNP tai PnP voi tarkoittaa seuraavia:


title: Osterivinokkaat

text: Osterivinokkaat ("Pleurotus") on vinokkaiden heimoon kuuluva suku.


title: Oriol Rosell

text: Oriol ”Uri” Rosell Argerich (s. 7. heinäkuuta 1992 Puig-reig, Barcelonan maakunta) on espanjalainen jalkapalloilija, pelipaikaltaan puolustava keskikenttäpelaaja. Hän edustaa Major League Soccerin Sporting Kansas Cityä.


title: Oriol Rosell

text: Rosell liittyi FC Barcelonan junioriakatemiaan vuonna 2006 ollessaan 14-vuotias, mitä ennen hän pelasi paikallisvastustaja Espanyolissa. Kaudella 2010–2011 hän kuului Barcelonan A-juniorijoukkueeseen ("juvenil"), joka voitti División de Honorin, Copa de Campeonesin ja Copa del Reyn. Kaudeksi 2011–2012 Rosell nousi Espanjan toiseksi korkeimmalla sarjatasolla Segunda Divisiónissa pelanneeseen Barcelonan B-joukkueeseen. Hän teki ammattilaisdebyyttinsä 14. tammikuuta 2012 ottelussa Las Palmasia vastaan ja pelasi kauden aikana kaikkiaan kuudessa liigaottelussa.


title: Oriol Rosell

text: Rosell ja Barcelona purkivat sopimuksensa heinäkuussa 2012. Elokuussa 2012 Rosell teki monivuotisen sopimuksen Pohjois-Amerikan Major League Soccerin Sporting Kansas Cityn kanssa. Hän on toinen MLS:ssä pelannut Barcelonan kasvatti Albert Celadesin jälkeen. Kaudella 2013 Rosell pelasi 31 runkosarja- ja viisi pudotuspeliottelua, kun Kansas City voitti MLS:n mestaruuden. Hän oli avauskokoonpanossa myös MLS Cup -mestaruusottelussa Real Salt Lakea vastaan, mutta joutui jättämään kentän jo kahdeksannella minuutilla nilkkavamman vuoksi. Kansas City voitti ottelun lopulta rangaistuspotkukilpailun jälkeen.


title: Oriol Rosell

text: Rosell on julkisesti kertonut kannattavansa Katalonian itsenäisyyttä ja kieltäytyvänsä Espanjan maajoukkueessa pelaamisesta, mikäli saa kutsun. Epävirallisessa Katalonian maajoukkueessa hän debytoi 30. joulukuuta 2013 ottelussa Kap Verdeä vastaan.


title: Isomeraasit

text: Isomeraasit ovat entsyymejä, jotka katalysoivat isomeroitumista eli substraattien muuttamista isomeereikseen. Kaikki isomeraasien katalysoimat isomeroitumisreaktiot ovat intramolekulaarisia eli tapahtuvat molekyylinsisäisesti. Isomeraaseja, jotka katalysoivat funktionaalisen ryhmän siirtymistä molekyylin sisällä paikasta toiseen kutsutaan mutaaseiksi. Kaikkien isomeraasien EC-numeron ensimmäinen numero on 5.


title: Isomeraasit

text: Isomeraasit jaetaan 6 alaluokkaan niiden katalysoimien isomeroitumisreaktioiden perusteella. Luokittelu perustuu kansainvälisen biokemian ja molekyylibiologian järjestön IUBMB:n luokittelujärjestelmään ja on seuraava:


title: Keskinäinen Työeläkevakuutusyhtiö Elo

text: Keskinäinen Työeläkevakuutusyhtiö Elo aloitti toimintansa 1. tammikuuta 2014, jolloin Eläke-Fennia ja LähiTapiola Eläkeyhtiö yhdistyivät. Elon pääkonttori on Espoon Tapiolassa.


title: Keskinäinen Työeläkevakuutusyhtiö Elo

text: Elo tarjoaa asiakkailleen lakisääteisiä TyEL- ja YEL-vakuutuksia sekä niihin liittyviä palveluita. Lisäksi Elo tarjoaa asiakkailleen työkykyä tukevia työeläkekuntoutus ja työhyvinvointipalveluita. Elo tekee tiivistä yhteistyötä Fennian, LähiTapiolan ja Turvan kanssa.


title: Keskinäinen Työeläkevakuutusyhtiö Elo

text: Elo vastaa yli 700 000 suomalaisen työeläketurvasta.  Elossa on vakuutettuna noin 400 000 työntekijää ja noin 85 000 yrittäjää.  Noin kolmen miljardin euron kokonaismaksutulolla Elon markkinaosuus on työeläkealalla noin 24 prosenttia. Elon markkinaosuus yrittäjien YEL-vakuutuksissa on noin 40 %, mikä tekee Elosta Suomen suurimman yrittäjien työeläkevakuuttajan.


title: Keskinäinen Työeläkevakuutusyhtiö Elo

text: Elo on yhtiömuodoltaan keskinäinen yhtiö, jonka omistavat asiakkaat eli vakuutuksenottajat ja yhtiössä vakuutetut työntekijät. Elon henkilöstömäärä on noin 450.


title: Keskinäinen Työeläkevakuutusyhtiö Elo

text: Elon sijoitusomaisuuden arvo on noin 21 miljardia euroa. Sijoitusomaisuus on kerätty nykyisten ja tulevien eläkkeiden turvaamiseen. Sijoituksista korkosijoituksia on 44 %, osakesijoituksia 31 %, kiinteistösijoituksia 13 % ja muita sijoituksia 13 %.


title: Keskinäinen Työeläkevakuutusyhtiö Elo

text: Elo on sitoutunut YK:n vastuullisen sijoittamisen periaatteisiin (PRI, Principles for Responsible Investment). Elo on myös FINSIFin eli Suomen vastuullisen sijoittamisen yhdistyksen jäsen.


title: Munakan pysäkki

text: Munakan pysäkki oli Suomen rautatieverkon pysäkki.


title: Munakan pysäkki

text: Vuonna 1897 Kyrönjoen sillan pohjoispuolelle avattiin Munakan laiturivaihde. Kolme vuotta myöhemmin laiturivaihteelle rakennettiin Platformskjul 1 -tyyppinen asemarakennus. Rakennuksen suunnitteli Bruno Granholm. Henkilöliikenne lopetettiin 1988. Asemarakennus rapistui ja lopulta purettiin 1990-luvulla.


title: Ondřej Kaše

text: Ondřej Kaše (s. 8. marraskuuta 1995 Kadan) on tšekkiläinen jääkiekkoilija, pelipaikaltaan oikea laitahyökkääjä. Hän solmi toukokuussa 2015 tulokassopimuksen NHL-seura Anaheim Ducksin kanssa.


title: Hiipot

text: Hiipot ("Mycena") on helttasienten lahkoon kuuluva suku. Se on suurimpia helttasienisukuja. Suomesta tunnetaan jo yli 70 hiippolajia, vaikka sukua ei ole vielä kunnolla tutkittu. Ne toimivat ekosysteemissä lahottajina. Osa suvun lajeista sisältää hieman muskariinia.


title: Hiipot

text:
Hiipot ovat pieniä ja siroja. Lakki on muodoltaan kellomainen tai kupera ja sen värisävyjä ovat harmaa, ruskea, keltainen, sininen ja valkoinen. Vaaleat heltat ovat
harvassa. Jalka on pitkä ja kapea. Hiipot muistuttavat ruskopahkajuurekasta ("Collybia tuberosa") sekä käpynahikkaita ("Strobilurus").


title: Hiipot

text: Hiippoja esiintyy metsissä ja puistoissa, joskus nurmikoillakin.


title: Tiina Tiikeri

text: Tiina Tiikeri (oik. Kristiina Helander, s. 1961) on suomalainen laulaja, joka tuli tunnetuksi 1980-luvun alkupuolella huumoriyhtye Sleepy Sleepersin jäsenenä. Viisivuotisen Sleepy Sleepers -uran jälkeen Tiina Tiikeri julkaisi soololevyn "Etsin" (levy-yhtiö Pyramid) vuonna 1985. Yhtä lukuun ottamatta albumin tekstit olivat Tiina Tiikerin omia. Taustalla soitti Dave Lindholmin kokoama yhtye. Soolouraa kesti vuoden verran, jonka jälkeen hän vetäytyi musiikkialalta.


title: Tiina Tiikeri

text: Tiina Tiikerin äiti Irmeli Perilä oli mukana laulajana Dave Lindholmin "Kuutamolla"-albumilla ja Sleepy Sleepersin The Hevoset -sivuprojektissa. Tiina Tiikerin poika Johannes Leppänen on laulanut ja soittanut kitaraa yhtyeissä French Films ja Teksti-TV 666.


title: Tiina Tiikeri

text: Tiina Tiikeri oli naimisissa lentopalloilija Mauri Leppäsen kanssa.


title: Tiina Tiikeri

text: Tiina Tiikerin ainoan soololevyn tuottaja oli Jimi Sumén.


title: HEVC

text: HEVC (High Efficiency Video Coding, tunnetaan myös nimillä H.265 and MPEG-H Part 2) on videonpakkausstandardi ja kehitetty H.264:n seuraajaksi. Standardi hyväksyttiin huhtikuussa 2013 HEVC/H.265 ITU-T standardiksi.


title: HEVC

text: Se voi tukea 8K UHD:ta ja resoluutioita 8192x4320 asti. Sen on arvioitu kykenevän pakkaamaan 4K UHD video hyvällä kuvanlaadulla 10Mbps laajakaistaan.


title: HEVC

text: Alkuperäinen HEVC standardi määritteli kolme profiilia: Main, Main 10, ja Main Still Picture. Sen jälkeen tulleita kutsutaan alueen laajennuksiksi.


title: HEVC

text: HEVC:n käyttö on pikaisesti laajenemassa käytettyihin medioihin ja järjestelmiin mm. DVB, MPEG, Blu-ray, DivX ja Matroska ovat julkaisseet tai julkaisemassa HEVC:n tuen. Sen sijaan DVD-videon MPEG-muotoon tukea ei olla lisäämässä.


title: HEVC

text: Helmikuussa 2012, Mobile World Congressissa, Qualcomm esitteli HEVC-dekooderin Android-tabletilla, Qualcomm Snapdragon S4 dual-core processorilla 1.5 GHz, H.264/MPEG-4 AVC ja HEVC-versioiden vertailun. Tässä esittelyssä HEVC suoriutui lähes 50% bittinopeuden vähennyksellä verrattuna H.264/MPEG-4 AVC:hen.


title: HEVC

text: Tammikuussa 2013 Broadcom julkaisi BCM7445:n, joka on mikropiiri Ultra HD -käyttöön ja pystyy purkamaan HEVC:tä maksimissaan 4096x2160p 60 fps. BCM7445 perustuu 28 nm ARM-teknologiaan ja pystyy 21,000 Dhrystone MIPS tehokkuuteen. Piirien massatuotannon on arvioitu alkavan 2014.


title: HEVC

text: Toukokuussa 2013 NHK ja Mitsubishi Electric ilmoittivat, että ovat yhdessä kehittäneet HEVC-encoderin 8K Ultra HD TV, jota myös kutsutaan Super Hi-Vision (SHV). Laite on yhteensopiva draft 4 HEVC standardin mukaisesti ja sen maksimi bittinopeus on 340 Mbit/s. Esittelyssä 2013 HEVC encoder käytti bittinopeutta 85 Mbit/s, joka antoi pakkaussuhteen 350:1.


title: HEVC

text: Toukokuussa 2013, DivX julkaisi luonnosversion DivX HEVC -videoprofiileista, jotka pohjautuvat Main profile ja Main tier HEVC:iin. Luonnosversio koskee DivX HEVC 4K, 1080p ja 720p videoprofiileja, ja jatkotäsmennyksiä suunnittellaan. DivX HEVC 4K -videoprofiili sallii maksimissaan bittinopeuden HEVC Level 5.1 (40 Mbit/s), vaikka standardi on rajoittuneempi HEVC Level 5 (4096x2160 at 30 fps).


title: HEVC

text: Lokakuussa 2013 OpenHEVC-dekooderi lisättiin FFmpeg:iin.


title: HEVC

text: Marraskuussa 2013 DivX-kehittäjät julkaisivat suorituskykytietoja HEVC-dekooderista laiteessa, jossa oli Intel i7 CPU at 3.5 GHz 4 ydintä ja 8 säiettä. DivX 10.1 Beta -dekooderi selviytyi 210.9 fps 720p, 101.5 fps 1080p, ja 29.6 fps 4K nopeuksista.


title: Raskasta joulua (vuoden 2013 albumi)

text: Raskasta joulua on 1. marraskuuta 2013 Spinefarm Recordsin julkaisemana ilmestynyt Raskasta joulua -projektin albumi, jolla suomalaiset rock- ja metallimuusikot esittävät uudelleensovitettuja versioita joululauluista. Se projektin kolmas albumi. Albumin tuotti projektin perustaja ja kitaristi Erkka Korhonen.


title: Raskasta joulua (vuoden 2013 albumi)

text: Levyä on myyty joulukuuhun 2016 mennessä yli 42 000 kappaletta, mikä oikeuttaa tuplaplatinaan. Suomen albumilistalla se sijoittui parhaimmillaan viidenneksi. Albumin julkaisua seurasi Suomen-kiertue, joka järjestettiin yhdeksättä kertaa peräkkäin.


title: Raskasta joulua (vuoden 2013 albumi)

text: Pekka Simojoen säveltämästä ja sanoittamasta ”Tulkoon joulu” -kappaleesta, jolla esiintyvät kaikki levyn laulajat, kuvattiin musiikkivideo.


title: Schwab’s Pharmacy

text: Schwab’s Pharmacy (usein myös Schwab’s Drug Store) oli osoitteessa 8024 Sunset Boulevard Hollywoodissa, Los Angelesissa sijainnut apteekki. Se oli näyttelijöiden ja elokuvateollisuuden muiden työntekijöiden suosima oleskelupaikka vuonna 1983 tapahtuneeseen purkamiseensa asti. Kuten monet apteekit Yhdysvalloissa, se myi lääkkeiden lisäksi muun muassa jäätelöä ja kevyitä aterioita.


title: Schwab’s Pharmacy

text: Schwab’s suljettiin lokakuussa 1983. Liikkeen viimeinen omistaja oli tuolloin 72-vuotias Leon Schwab.


title: Schwab’s Pharmacy

text: Hollywoodin juorutoimittaja, muun muassa "New York Daily Newsiin" kirjoittanut Sidney Skolsky teki Schwab’s Pharmacysta tunnetun 1930-luvulla. Hän käytti apteekkia toimistonaan ja hänen kolumninsa "Photoplay"-lehdessä oli nimeltään ”From A Stool At Schwab’s” (suom. ”Schwabsin jakkaralta”). Tunnetun Hollywood-legendan mukaan ohjaaja Mervyn LeRoy löysi näyttelijä Lana Turnerin Schwab’sin kahvilan tiskiltä. 16-vuotias Turner löydettiin kylläkin kahvilasta, mutta paikka ei ollut Schwab’s vaan niin ikään Sunset Boulevardilla sijainnut Top Hat Cafe, ja löytäjä oli "The Hollywood Reporterin" julkaisija William Wilkerson.


title: Schwab’s Pharmacy

text: Schwab’s Pharmacy on mukana elokuvassa "Auringonlaskun katu" kohtauksessa, jossa päähenkilö, käsikirjoittaja Joe Gillis tapaa elokuvateollisuudessa työskenteleviä ystäviään. Elokuvaa varten ohjaaja Billy Wilder rakennutti kopion Schwab’s Pharmacyn sisätiloista Paramount Picturesin studioille.


title: Schwab’s Pharmacy

text: "I Love Lucy" -sarjan jaksossa, jossa Lucy vierailee Kaliforniassa, hän ilmoittaa menevänsä Schwab’s Drug Storeen löydettäväksi.


title: Schwab’s Pharmacy

text: "Hetki hetkeltä" -elokuvan (pääosissa Lily Tomlin ja John Travolta) avauskohtaus tapahtuu Schwab’s Pharmacyssa, jossa päähenkilöt tapaavat.


title: Schwab’s Pharmacy

text: Tom Waitsin kappaleessa ”Invitation to the Blues” (vuoden 1976 albumilla "Small Change") viitataan Schwab’siin: ”And you feel just like Cagney, she looks like Rita Hayworth / At the counter of the Schwab’s drug store”.


title: Schwab’s Pharmacy

text: Universalin studiolla Orlandossa, Hollywood-osastolla, on jäätelöbaari nimeltä Schwab’s Pharmacy.


title: Valkoinen nationalismi

text: Valkoinen nationalismi on nationalismin muoto, joka perustuu valkoiselle etnisyydelle. Se haluaa säilyttää valkoisten enemmistön ja valta-aseman länsimaisten kansakuntien kulttuurissa ja julkisessa elämässä.


title: Valkoinen nationalismi

text: Aatteeseen kuuluu muiden kuin valkoisten rotusyrjintä mutta ei välttämättä ajatusta valkoisten paremmuudesta kuten valkoisen ylivallan aatteessa.


title: Valkoinen nationalismi

text: Yhdysvalloissa valkoinen nationalismi on voimistunut 2000-luvulla kun ennen selkeän enemmistön muodostaneiden valkoisten osuus väestöstä on laskenut ja kun kansalaisoikeusliike ja monikulttuurisuus ovat voimistuneet. Aatteen kannattajien mukaan Yhdysvaltain tulisi suojella valkoista enemmistöään rajoittamalla maahanmuuttoa ja ehkä jopa määräämällä ei-valkoisia poistumaan maasta. Valkoisia nationalisteja on paljon esimerkiksi alt-right-liikkeessä. Tunnetuimpia heistä on Richard B. Spencer, joka pitää ihanteenaan valkoisten etnovaltiota, joka saavutettaisiin "rauhanomaisella etnisellä puhdistuksella". Valkoisen nationalismin nousun on arveltu vaikuttaneen Donald Trumpin valintaan Yhdysvaltain presidentiksi sekä maahanmuuton vastustukseen Euroopassa.


title: Valkoinen nationalismi

text: Valkoiset nationalistit toimivat lähinnä löyhissä verkostoissa internetin keskustelusivuilla ja propagandasivustoilla.


title: Salomonkatu

text: Salomonkatu () on noin 600 metriä pitkä katu Helsingin Kampissa. Se johtaa Mannerheimintieltä Malminkadulle ja kulkee muun muassa Narinkkatorin pohjoisreunaa pitkin. Mannerheimintien ja Fredrikinkadun välinen osa Salomonkatua on nykyisin kävelykatu.


title: Salomonkatu

text: Salomonkadun itäpää kulkee Paasikiven aukion (entisen Arkadianaukion) reunaa pitkin, ja aukiolla sijaitsee Harry Kivijärven suunnittelema Paasikiven muistomerkki "Itä ja Länsi". Salomonkadun varressa sen eteläreunassa on Narinkkatorin lisäksi myös kaksi pienempää katuaukiota, Mauno Koiviston aukio Narinkkatorin sekä Tennispalatsin aukio.


title: Salomonkatu

text: Salomonkadun länsiosan alla on joukkoliikennetunneli, jota pitkin Länsiväylää pitkin kulkevat lähiliikenteen linja-autot kulkevat Kampin keskuksen yhteydessä olevaan terminaaliin. Tunnelin toisesta päästä johtaa ajoramppi Lapinrinteelle, joka johtaa Salomonkadun päästä Ruoholahdenkadulle.


title: Salomonkatu

text: Rakennukset Salomonkadun varrella ovat pääasiassa liiketaloja, vain sen länsipäässä on myös asuinrakennuksia. Liiketaloista vanhin on Paasikiven aukion reunalla sijaitseva, vuonna 1913 valmistunut punatiilinen Hankkijan talo, jossa Sergei Nikolajeff tuolloin avasi yhden Suomen ensimmäisistä autokaupoista. Vuodesta 1918 lähtien talo toimi Hankkijan pääkonttorina, kunnes Alkon eläkesäätiö osti sen vuonna 1973 ja sen alakerrassa avatiin Alkon suurin myymälä. Välittömästi sen länsipuolella sijaitsi aikoinaan Maanviljelijäin Maitokeskuksen rakennusryhmä, joka purettiin vuonna 1973 ja paikalle rakennettiin Patentti- ja rekisterihallituksen nykyaikainen liike- ja toimistotalo, nykyiseltä nimeltään Innotalo. Innotalon ja Fredrikinkadun välissä Salomonkadun pohjoissivustalla sijaitsevat lyhyiden sivukatujen toisistaan erottamina 1980-luvulla valmistuneet Hotelli Presidentti ja Graniittitalo sekä 1930-luvulla rakennettu Tennispalatsi. Kadun eteläpuolella on Kampin keskus, johon liittyviä liiketiloja on kadun allakin, sekä pitkään linja-autoaseman käytössä ollut entinen kasarmirakennus. Fredrikinkadun länsipuolella Salmonkadun varressa ovat 1950-luvulla rakennettu Autotalo sekä Kampin metroaseman paviljonki, jonka edessä ovat Länsi-Helsinkiin sekä Malmille liikennöivien linja-autojen päätepysäkit.


title: Salomonkatu

text: Nykyisen Salomonkadun itäpään paikkeilla sijaitsi 1800-luvulla puukujanne, joka johti Turun kasarmin ja Arkadia-teatterin välitse silloisen Läntisen Henrikinkadun (nykyisen Mannerheimintien eteläosa) päästä nykyisen Narinkkatorin ja Hotelli Presidentin paikkeilla sijainneelle sotaväen harjoituskentälle.


title: Salomonkatu

text: Puurivistön muut puut kaatuivat ilmeisesti Helsingissä 28. elokuuta 1890 riehuneessa myrskyssä, mutta jäljelle jäi vuonna 1830 istutettu salava, joka myöhemmin tuli tunnetuksi "Lasipalatsin salavana", ja sitä on usein sanottu Helsingin kuuluisimmaksi puuksi. Puu jäi myöhemmin keskelle Salomonkadun ajorataa, mutta vuonna 1924 se rauhoitettiin luonnonmuistomerkkinä ja ympäröitiin myöhemmin rautaisella aidalla. Se kaatui myrskyssä 29. joulukuuta 2003, Sitä ennen siitä oli kuitenkin otettu pistokkaita, ja sen yhdestä pistokkaasta otettu pistokas istutettiin kaatuneen salavan entiselle paikalle Paasikiven aukion reunaan.


title: Salomonkatu

text: Salomonkatu sai nimensä vuonna 1906 Töölön asemakaavan vahvistamisen yhteydessä. Vuonna 1909 nimi muutettiin muotoon Salomoninkatu, mutta vuonna 1928 se palautettiin nykyiselleen. Alkuperäisen asemakaavan mukaan Salomonkatu ulottui vain nykyiseltä Mannerheimintieltä Olavinkadulle, mutta vuonna 1938 vahvistetun asemakaavan mukaan sitä jatkettiin Malminkadulle saakka. Suunnitelmissa oli tuolloin muodostaa Salomonkatu osaksi kaupungin keskustasta Länsisatamaan johtavaa pääliikenneväylää.


title: Salomonkatu

text: Kun kansalaissodassa vuonna 1918 tuhoutuneen Turun kasarmin alueelle 1930-luvulla perustettiin Helsingin linja-autoasema, Salomonkadusta tuli pääasiassa joukkoliikenteen väylä, jonka keskiosa kulki linja-autojen laiturialueen reunaa pitkin. Linja-autojen lähtölaitureita oli aikoinaan Salomonkadun pohjoispuolellakin, nykyisen Hotelli Presidentin tontilla, ennen kuin hotelli rakennettiin. Salomonkadun länsipään alla oleva joukkoliikennetunneli valmistui 1970-luvun lopulla. Alun perin sen itäpäästä johti ramppi Salomonkadulle, Tennispalatsin edustalle, mutta Kampin keskuksen rakennustöiden yhteydessä se muutettiin päättymään terminaaliin.


title: Salomonkatu

text: Kampin keskus valmistui vuonna 2005. Samassa yhteydessä Fredrikinkadun itäpuolella oleva osa Salmomonkatua muutettiin kävelykaduksi.


title: Fonioleski

text: Fonioleski ("Vidua camerunensis") on leskien heimoon kuuluva varpuslintu.


title: Fonioleski

text: Fonioleskeä tavataan Senegalissa, Kamerunissa, Ghanassa, Nigeriassa, Sierra Leonessa, Etelä-Sudanissa ja Togossa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: Gert

text: Gert on miehen etunimi, Gerhard-nimen lyhentynyt muoto.


title: Gert

text: Suomessa nimi Gert on Väestörekisterikeskuksen tietojen mukaan annettu vuoden 2009 loppuun mennessä 314 miespuoliselle henkilölle. Gertin nimipäivä on suomenruotsalaisen kalenterin mukaan, samoin kuin Gerhardinkin, 2. tammikuuta.


title: Dominikaanileski

text: Dominikaanileski ("Vidua macroura") on leskien heimoon kuuluva varpuslintu.


title: Dominikaanileski

text: Dominikaanileskeä tavataan luonnonvaraisena suuressa osassa Saharan eteläpuolista Afrikkaa. Lajin kannankehitys on vakaa, ja se on luokiteltu elinvoimaiseksi.


title: Kiiltoleski

text: Kiiltoleski ("Vidua hypocherina") on leskien heimoon kuuluva varpuslintu.


title: Kiiltoleski

text: Kiiltoleskeä tavataan Etiopiassa, Keniassa, Somaliassa, Sudanissa, Tansaniassa ja Ugandassa. Lajin kannankehitys on vakaa, ja se on luokiteltu elinvoimaiseksi.


title: Uuraisten kirkko

text: Uuraisten kirkko on Keski-Suomessa sijaitsevan Uuraisten seurakunnan ristikirkkomuotoinen puukirkko. Kirkko valmistui seurakunnan ensimmäisen kirkon paikalle vuonna 1905. Sen suunnittelija on rakennusmestari J. Wigren ja rakennusvaiheessa oli mukana myös arkkitehti Yrjö Blomstedt.


title: Uuraisten kirkko

text: Kirkko on kirkonkylän pohjoispuolella näkyvällä paikalla metsäisellä mäellä. Aikaisempi kirkko oli valmistunut 1803 ja se oli saman muotoinen kuin nykyinenkin. Kirkossa on aumakatto ja ristikeskuksessa kahdeksankulmainen lanterniini. Kellotapuli on erillinen, sen suunnittelija on arkkitehti Alfred Cavén ja rakentaja kirkonrakentaja Juho Jaakko Kuorikoski.


title: Uuraisten kirkko

text: Arkkitehti Blomstedtin käsialaa ovat muun muassa rakennuksen kansallisromanttiset yksityiskohdat ja ornamentit. Kirkossa on laskettu olevan yli tuhat sydämenmuotoista puuleikkausta, josta syystä kirkkoa kutsutaankin ”Avointen sydänten kirkoksi”. Kirkon viimeisimmän kunnostuksen suunnitteli arkkitehti Tuija Ilves.


title: Nazcalaatta

text: Nazcalaatta on tektoninen laatta, joka sijaitsee itäisellä Tyynellämerellä. Se työntyy jatkuvasti kohti Etelä-Amerikan laattaa aiheuttaen alueelle subduktiovyöhykkeen. Tämän työntymisen aiheuttamana on syntynyt Andien vuoristo. Alityöntoalueelle tyypilliseen tapaan myös Nazcan laatan alueella esiintyy paljon vulkaanista toimintaa ja maanjäristyksiä, joista tunnetuimpia ovat Valdivian maanjäristys vuonna 1960 ja Chilen maanjäristys 2010.


title: Milaneesi

text: Milaneesi on kreppimäistä viskoosikangasta. Se tarkoittaa myös kaksinkertaista loimineuloslaatua, jossa silmukkarivit näennäisesti muodostavat neuloksen pintaan diagonaaliviivoja.


title: Glen Riddersholm

text: Glen Riddersholm (s. 24. huhtikuuta 1972) on tanskalainen jalkapallovalmentaja. Helmikuusta 2019 lähtien hän toimii SønderjyskEn päävalmentajana.


title: Glen Riddersholm

text: Riddersholm aloitti jalkapallovalmentajan uransa juniorivalmentajana Ikast fS:ssä vuonna 1995. Seuran yhdistyttyä vuonna 1999 Herning Fremadin kanssa uudeksi FC Midtjylland-seuraksi jatkoi Riddersholm uraansa uudessa organisaatiossa juniorivalmentajana. Vuonna 2004 Midtjylland perusti ensimmäisenä tanskalaisseurana oman junioriakatemian.


title: Glen Riddersholm

text: Riddersholm jätti Midtjyllandin vuonna 2006 ja siirtyi Tanskan jalkapalloliiton palvelukseen alle 17-vuotiaiden maajoukkuevalmentajaksi. Hän ei onnistunut luotsaamaan nuoria ikäluokan EM-kisoihin ja palasi vuonna 2008 Midtjyllandiin.


title: Glen Riddersholm

text: Huhtikuussa 2011 Allan Kuhn jätti tehtävänsä Midtjyllandin päävalmentajana ja seurassa pitkään valmentanut Riddersholm nousi seuran päävalmentajaksi. Debyyttikaudellaan 2011/12 Riddersholm luotsasi Midtjyllandin Tanskan liigassa kolmanneksi. Sijoitus oli seuran liigahistorian paras. Riddersholmin johdolla Midtjylland jatkoi taistelua Tanskan liigan kärkipaikoista, vaikka kausi 2012/13 toi notkahduksen kuudennelle sijalle. Seuraavalla kaudella joukkue oli jälleen kolmas ja täysosuman vuoro tuli kaudella 2014/15. Riddersholmin luotsaama Midtjylland taisteli tiiviisti mestaruudesta FC Kööpenhaminan kanssa ja piti pintansa. Viimeisen kierroksen voitto SønderjyskEsta takasi seuralle sen historian ensimmäisen liigamestaruuden. Mestaruuskauden jälkeen Riddersholm ilmoitti yllättäen eroavansa seuran palveluksesta.


title: Glen Riddersholm

text: Joulukuun alussa 2015 Riddersholm palasi valmennustehtäviin Superliigaan nousseen Aarhus GF:n peräsimessä. AGF säilytti Riddersholmin johdolla sarjapaikkansa sijoittuen liigassa kymmenenneksi. Tanskan cupissa Riddersholm luotsasi AGF:n loppuotteluun ensimmäistä kertaa 20 vuoteen. Mestaruus jäi kuitenkin ottamatta, kun FC Kööpenhamina voitti ottelun 2–1. Tanskan liigassa AGF sijoittui Riddersholmin johdolla alempaan keskikastiin ollen 10:s ja 11:s. Cupissa joukkue eteni myös kaudella 2016/17 pitkälle pudoten puolivälierissä. Riddersholm sai potkut seurasta syyskuun alussa 2017.


title: Glen Riddersholm

text: Lokakuussa 2018 Riddersholm siirtyi Vendsysselin urheilutoimenjohtajana. Joulukuussa 2018 vahvistettiin, että Riddersholm siirtyy helmikuussa 2019 Riddersholm Tanskan Superliigan SønderjyskEn päävalmentajaksi.


title: Kaikkien pyhien kirkko (Martock)

text: Kaikkien pyhien kirkko () on 1200-luvulla rakennettu Martockissa Englannissa sijaitseva kirkkorakennus, joka on rakennussuojeluluokassa Grade I. Benjamin Ferrey ja Ewan Christian remontoivat kirkkoa 1860- ja 1880-luvuilla.


title: Olkipyrstöleski

text: Olkipyrstöleski ("Vidua fischeri") on leskien heimoon kuuluva varpuslintu.


title: Olkipyrstöleski

text: Olkipyrstöleskeä tavataan Etiopiassa, Keniassa, Somaliassa, Sudanissa, Etelä-Sudanissa, Tansaniassa ja Ugandassa. Lajia on kuvattu melko yleiseksi. Sen kannankehitys on vakaa, ja se on luokiteltu elinvoimaiseksi.


title: Viiripyrstöleski

text: Viiripyrstöleski ("Vidua regia") on leskien heimoon kuuluva varpuslintu.


title: Viiripyrstöleski

text: Olkipyrstöleskeä tavataan Angolassa, Botswanassa, Mosambikissa, Namibiassa, Etelä-Afrikassa, Sambiassa ja Zimbabwessa. Lajin kannankehitys on vakaa, ja se on luokiteltu elinvoimaiseksi.


title: Paratiisileski

text: Paratiisileski ("Vidua paradisaea") on leskien heimoon kuuluva varpuslintu.


title: Paratiisileski

text: Paratiisileskeä tavataan Saharan eteläpuolisessa Afrikassa. Lajin kannankehitys on vakaa, ja se on luokiteltu elinvoimaiseksi.


title: Stefan Stambolov

text: Stefan Nikolov Stambolov (12. helmikuuta 1854 Tărnovo, Rumelia – 18. heinäkuuta 1895 Sofia) oli bulgarialainen poliitikko, joka toimi Bulgarian itsevaltaisena pääministerinä vuosina 1887–1894. Hänet tunnettiin lempinimellä ”Bulgarian Bismarck”.


title: Stefan Stambolov

text: Stambolovin isä oli majatalonpitäjä. Hän opiskeli pari vuotta Odessassa Venäjällä, mutta joutui lähtemään kaupungista oltuaan mukana nihilistien kokouksessa. Hän liittyi jo nuorena turkkilaisten valtaa vastustaneiden bulgaarien maanalaiseen liikkeeseen ja oli lähellä Bukarestista käsin toiminutta Ljuben Karavelovin ja Hristo Botevin johtamaa emigranttipiiriä. Stambolov johti vuosina 1875 ja 1876 pienimuotoisia turkkilaisvastaisia kansannousuja, jotka eivät kuitenkaan menestyneet. Venäjän ja Turkin sodassa 1877–1878 hän taisteli bulgarialaisten sissien mukana turkkilaisia vastaan. Bulgarian saatua sodan jälkeen autonomian 1878 Stambolov valittiin maan uuteen kansalliskokoukseen ("săbranie"). Hän kuului siellä liberaaliryhmään, jolla oli jännittynyt suhde ruhtinas Aleksanteri I:en.


title: Stefan Stambolov

text: Stambolov valittiin vuonna 1884 kansalliskokouksen puhemieheksi. Vuoden 1885 tapahtumien aikana hän kannatti Itä-Rumelian yhdistämistä Bulgariaan Venäjän vastustuksesta huolimatta, ja saatuaan ruhtinas Aleksanterin tukemaan liitosta Stambolov antoi hänelle täyden tukensa. Kun Venäjän masinoima sotilasvallankaappaus elokuussa 1886 pakotti Aleksanterin luopumaan kruunusta, Stambolov perusti Tărnovossa ruhtinaalle lojaalin kilpailevan hallituksen, joka muutamassa päivässä kukisti kaappaajien Sofiaan perustaman hallituksen ja palautti Aleksanterin tilapäisesti valtaan. Kun Aleksanteri syyskuun 1886 alussa Venäjän epäluottamuksen vuoksi luopui toistamiseen kruunusta, Stambolovista tuli hallitusvaltaa käyttäneen kolmihenkisen valtionhoitajakunnan ja siten tosiasiallisesti koko Bulgarian johtaja. Venäjän sekaantumisyrityksistä piittaamatta hän järjesti Saksi-Coburg-Gotha-sukuisen ruhtinas Ferdinandin valinnan Bulgarian uudeksi hallitsijaksi 7. heinäkuuta 1887. Kun ruhtinas Ferdinand kruunattiin 14. elokuuta samana vuonna, Stambolov siirtyi valtionhoitajakunnan johdosta maan pääministeriksi, mutta säilytti tosiasiassa aiemman valtansa. Hän jatkoi yhtäjaksoisesti pääministerinä toukokuuhun 1894 saakka.


title: Stefan Stambolov

text: Stambolov pyrki säilyttämään Bulgarian itsenäisyyden suurvaltojen puristuksessa. Hänen valtakautenaan Bulgarian ja Venäjän välit säilyivät kireinä, sen sijaan Bulgarian suhteet Turkkiin lämpenivät. Tukea Venäjää vastaan haettiin varsinkin Itävalta-Unkarilta. Bulgaria lisäsi myös vaikutusvaltaansa Makedonian alueella, vaikka Stambolov ei tukenutkaan makedonialaisten kumousliikehdintää. Bulgariassa syntyi useita venäläismielisiä ja ruhtinassukua vastaan tähdättyjä salaliittoja, joiden tukahduttamiseksi Stambolov omaksui diktatorisia keinoja. Epäonnistuneiden kapina- ja attentaattiyritysten johtajia rangaistiin ankarasti ja useat oppositiojohtajat joutuivat pakenemaan maasta. Sotaministeri Mihail Savovin perheeseen liittynyt avioliittoskandaali horjutti Stambolovin uskottavuutta keväällä 1894. Lopulta pääministerinsä valtaan kyllästynyt ruhtinas Ferdinand syrjäytti tämän 31. toukokuuta 1894 ja nimitti hänen seuraajakseen Konstantin Stoilovin. Tämän jälkeen Stambolov alkoi arvostella julkisuudessa voimakkaasti Bulgarian uutta hallitusta ja ruhtinas Ferdinandia, mutta joutui samalla poliittisten vihollistensa vainoamaksi. Hän joutui niin parlamentaarisen tutkinnan kuin henkilökohtaisen ahdistelun kohteeksi, eivätkä viranomaiset antaneet hänelle lupaa poistua maasta.


title: Stefan Stambolov

text: Stambolov joutui heinäkuussa 1895 keskellä katua Sofiassa julman hyökkäyksen ja puukotuksen kohteeksi, ja menehtyi kolme päivää myöhemmin. Murhaajien arveltiin olleen katkeria makedonialaisia.


title: Nummijärven kirkko

text: Nummijärven kirkko on Kauhajoella, Nummijärven kylässä sijaitseva puukirkko. Sen rakentaminen aloitettiin vuonna 1929 valtioneuvoston myönnettyä kyläläisille maa-alueen ja rakennustarpeita hautausmaan ja rukoushuoneen rakentamiseksi. Kirkon suunnittelusta vastasi arkkitehti Matti Visanti ja kirkko valmistui lopulta vuonna 1934.


title: Nummijärven kirkko

text: Nummijärven kirkko voidaan jakaa kahteen eri osaan. Kirkkosali on suorakaiteen muotoinen ja siitä erottuu tätä tilaa matalampi siipirakennus. Siipirakennuksessa sijaitsevat sakasti sekä seurakuntasali, joka on mahdollista ovia avaamalla yhdistää osaksi kirkkosalia.


title: Nummijärven kirkko

text: Kirkossa tehtiin korjauksia vuoden 1984 aikana. Tuolloin tehtyjen parannusten suunnittelusta vastasi alkuperäisen arkkitehdin poika, Markus Visanti yhdessä vaimonsa Irmelin kanssa.


title: Nummijärven kirkko

text: Kauhajoella sijaitsee kaksi muuta kirkkoa:


title: Antti Heikkinen (toimittaja)

text: Antti Juhani Heikkinen (s. 29. huhtikuuta 1985 Nilsiä) on suomalainen toimittaja ja kirjailija.


title: Antti Heikkinen (toimittaja)

text: Heikkisen esikoisromaani "Pihkatappi" ilmestyi vuonna 2013 ja sai Savonia-palkinnon vuonna 2014. Teos sai myös Kalevi Jäntin palkinnon ja oli ehdolla Helsingin Sanomien kirjallisuuspalkinnon saajaksi. Savonia-palkinnon jakaneen raadin mukaan ”Esikoiskirjailija Heikkinen osoittaa suomalaisen maaseudun olevan vielä voimissaan. Hänen kuvaamansa hahmot ovat tuttuja jo ensi virkkeestä. Lähihistoria ja suuri yhteiskunnallinen murros Kekkosen ajasta EU-Suomeen kuvautuvat elävällä tavalla pienen kylän kautta. Jatkumon katkeaminen sukutilan pidossa on kipeä asia molemmille osallisille sukupolville. Heikkinen on tuonut savon murteen kaunokirjallisuuteen uskottavasti. Hän kirjoittaa murteen omalla tavallaan uusiksi yltäkylläisesti ja ymmärrettävästi.”


title: Antti Heikkinen (toimittaja)

text: Syksyllä 2014 ilmestyi Heikkisen kirjoittama Juice Leskisen elämäkerta "Risainen elämä". Sen pohjalta on tekeillä myös Antti Heikki Pesosen käsikirjoittama ja Teppo Airaksisen ohjaama elokuva. Syksyllä 2015 ilmestyi Heikkisen kirjoittama kirjailija Heikki Turusen elämäkerta "Turjailija". Hän kirjoittaa elämäkertaa myös metsäkoneyhtiö Ponssen perustaja Einari Vidgrénistä. Syksyllä 2016 ilmestyi Heikkisen kirjoittama Jaakko Tepon elämäkerta. Myös Heikkisen toinen romaani, "Matkamies maan", ilmestyi syksyllä 2016. Se valittiin Savonia-palkintoehdokkaaksi.


title: Antti Heikkinen (toimittaja)

text: Heikkinen työskenteli toimittajana "Pitäjäläinen"-paikallislehdessä, kunnes irtisanoutui ja jättäytyi vapaaksi taiteilijaksi vuoden 2017 alussa. Kirjoittamisen lisäksi Heikkinen näyttelee, laulaa ja tekee stand up -komiikkaa. Hän näytteli Kuopion kaupunginteatterin "Pihkatappi"-näytelmässä syksyllä 2015. Heikkinen on näytellyt aiemmin Nilsiän harrastajateatterissa ja Joensuussa Utran Uudessa Teatterissa. Hän asuu ja työskentelee Nilsiässä.


title: Karl Oskar Elfving nuorempi

text: Karl Oskar Elfving (27. toukokuuta 1872 Vaasa – 1. kesäkuuta 1946 Helsinki) oli suomalainen metsätalousasiantuntija ja -vaikuttaja.


title: Karl Oskar Elfving nuorempi

text: Elfvingin vanhemmat olivat pormestari Karl Oskar Elfving vanhempi ja Jenny Sofia Nyman. Elfvingin veli oli maatalouspoliitikko Östen Elfving (1874-1936) ja sisar presidentti K. J. Ståhlbergin toinen puoliso vuodesta 1920, opettaja ja kirjailija Ester Ståhlberg (1870-1950). Elfving opiskeli yliopistossa luonnontieteitä vuodesta 1892 alkaen ja valmistui metsänhoitajaksi Evon metsäopistosta 1898. Hän toimi Kurkijoen maanviljelyskoulun metsänhoitajana 1905-1908, Sipoon metsänvartijakoulun johtajana 1908-1918, Tammisaaren metsäkoulun johtajana 1918-1929 sekä keskusmetsäseura "Föreningen för Skogskultur" toimitusjohtajana 1929-1938. Seuran hallintoneuvoston puheenjohtaja hän oli vuoteen 1942 asti ja aikakauskirjan "Skogsbruket" päätoimittajana vuodesta 1930. Elfving vaikutti mainituissa tehtävissään merkittävästi Suomen ruotsinkielisten seutujen metsätalouteen. Hän julkaisi joukon tutkielmia sekä metsänhoidon että hyönteistieteen aloilta. Metsäneuvoksen arvo Elfvingille myönnettiin 1939.


title: Karl Oskar Elfving nuorempi

text: Elfvingin puoliso vuodesta 1905 oli Gerda Anna Ottilia Grotenfelt (k. 1943).


title: Julien Green

text: Julien Green, alkujaan "Julian Hartridge Green", (6. syyskuuta 1900 Pariisi, Ranska – 13. elokuuta 1998 Pariisi, Ranska) oli ranskalais-yhdysvaltalainen kirjailija ja esseisti. Hän oli kaksikielinen (englanti, ranska), mutta kirjoitti pääasiassa ranskaksi. Hän oli vuodesta 1971 Ranskan akatemian jäsen.


title: Julien Green

text: Greenin vanhemmat olivat yhdysvaltalaisia, taustaltaan irlantilais-skotlantilaisia. Green syntyi Pariisissa, jossa hänen isänsä Edward Moon Green työskenteli Amerikkalaisen kauppakamarin palveluksessa. Seitsenlapsisesta perheestä Green oli nuorin ja ainoa joka puhui ranskaa pääkielenään, kun muut puhuivat englantia. Äiti kasvatti lapsensa protestantiksi, mutta hänen kuoltuaan 1914 Green kääntyi katoliseksi. Hän meni ensimmäisessä maailmansodassa armeijan palvelukseen vapaaehtoisena ja ajoi ambulanssia Italian rintamalla. Sen jälkeen hän palveli Ranskan tykistössä.


title: Julien Green

text: Hän opiskeli Pariisissa ja sitten Yhdysvalloissa Virginian yliopistossa. Yhdysvaltoihin hän ei kuitenkaan kotiutunut vaan sanoi vuosiaan siellä elämänsä surullisimmiksi. Hän keskeytti opinnot ja palasi Ranskaan, jossa ilmestyi hänen esikoisromaaninsa "Mont-Cinère" (1926). Kustantajansa vaatimuksesta hän muutti nimensä Julian Julieniksi.


title: Julien Green

text: Greenin teosten keskeisiä aiheita ovat itsetuho, uskonto ja seksuaalisuus, ja niiden tapahtumaympäristö on ranskalainen maaseutukaupunki, jossa asuvan neuroottisen hahmon elämää hän kuvaa. Hän kirjoitti myös näytelmiä, joista useimmat hän kirjoitti 1950-luvun ensi puoliskolla. Ne käsittelivät itsensä löytämistä.


title: Julien Green

text: Greenin laajasta tuotannosta on suomennettu kolme teosta.


title: Jianwen

text: Jianwen (, 5. joulukuuta 1377 – 13. heinäkuuta 1402) oli Kiinan Ming-dynastian toinen keisari, joka hallitsi vuosina 1398–1402. Hänen alkuperäinen nimensä oli Zhu Yunwen (). Hallitsijanimi "Jianwen" merkitsee "kohteliaisuuden vakiinnuttamista" ja merkitsee siten sävytltään suurta muutosta hänen edeltäjänsä ja isoisänsä Hongwun hallitsijanimeen, joka merkitsee "suurta sotaisuutta".


title: Jianwen

text:
Jianwenin valtakausi jäi lyhyeksi: yritykset palauttaa hänen voimakkaat setänsä valtaan johtivat Jingnanin kapinaan, jonka tuloksena Yongle kaappasi vallan. Vaikka uusi keisari esitti poltetun ruumiin Zhu Yunwenin ruumiina, vuosikymmenien ajan kiersivät huhut, joiden mukaan nuori keisari olisi paennut palavasta palatsista munkin asussa. Tämän huhun on väitetty osaltaan vaikuttaneen siihen, että Zheng He myöhemmin teki tutkimusmatkoja Intian valtamerelle.
Jianwenin isä Zhu Biao oli keisari Hongwun, Ming-dynastian perustajan poika ja kruununprinssi. Kun Zhu Biao kuoli nuorena vuonna 1392, keisari Hongwu päätti harkittuaan asiaa muutaman kuukauden vahvistaa tarkat säännöt vallanperimyksestä ja piti tämän lahjakasta 14-vuotiasta poikaa Zhu Yunweniä seuraajakseen parempana ehdokkaana kuin Zhu Biaon muita poikia, vaikka olikin antanun näille laajoja läänityksiä kaikkialta valtakunnasta.


title: Jianwen

text: Jianwenin hallitsijakausi jäi lyhyeksi. Kungfutselaisten oppineiden ja virkamiesten suosituksesta hän jatkoi isoisänsä toimia hovin eunukkien vaikutusvallan rajoittamiseksi ja alkoi vaatia setiensä hallitsemia alueita ja sotajoukkoja takaisin. Vuoden 1399 aikana hän alensi heistä useita arvossa tai vangitsi heidät ja yllytti heistä yhden tekemään itsemurhan.


title: Jianwen

text: Vastatoimena tähän Yanin prinssi Zhu Di vangitsi Ningin prinssi Zhu Quanin ja sai täten hallintaansa suuren osan keisarikunnan pohjoisosien sotajoukoista. Hän sai tuekseen myös jotkut mongoliheimot, joiden avulla hän pystyi polttamaan veljensä pääkaupungin Daningin ja evakuoimaan maakunnan. Teeskennellen olevansa sairas ja mielenvikainen Zhu Di onnistui taivuttelemaan keisari Jianwenin vapauttamaan kolme poikaansa, jotka olivat olleet panttivankeina Nankingissa. Lähes heti heidän saavuttuaan keisari ryhtyi toimiin Zhu Din itsensä vangitsemiseksi, minkä vuoksi tämä pani alulle Jingnanin kapinan hovia vastaan.


title: Jianwen

text: Vakoojina toimineiden eunukkien ja puolelleen kääntyneiden kenraalien tukemana Jianwenin setä, prinssi Zhu Di, onnistui kaappaamaan keisarin Jangtse-joella liikkuneen laivaston ja saapui Nankingiin avatusta portista vuonna 1402. Vaikka hän oman propagandansa mukaan olisi ollut sama Zhoun herttua, joka oli tullut tunnetuksi siitä, että hän tuki nuorta veljenpoikaansa kuningas Chengiä, Zhu Din saapuminen pääkaupunkiin johti lähes välittömästi siihen, että keisarillinen palatsi sytytettiin tuleen ja näytteille asetettiin kolme palanutta ruumista, joita väitettiin keisarin, hänen puolisonsa ja kruununperillisen ruumiiksi. Jianwenin hallitsijuus julistettiin mitättömäksi ja hänen valtakautensa asiakirjat muutettiin tai tuhottiin järjestelmällisesti, ja prinssi itse julistautui keisariksi nimellä Yongle. Tuhannet häntä vastustaneet oppineet perheineen teloitettiin. Tunnetuimpia heistä olivat Fang Ziaoru ja kolme muuta, jotka muistetaan neljänä marttyyrina.


title: Jianwen

text: Levisi monia huhuja, joiden mukaan keisari Jianwen olisi joko omin avuin tai Hongwun edeltä käsin laatiman suunnitelman mukaisesti paennut Nankingista munkiksi pukeutuneena. Eräiden tietojen mukaan Yongle olisi vuoden kuluttua keisariksi tulostaan lähettänyt kaksi asiamiestä etsimän häntä ja toinen heistä olisi tavannutkin paenneen keisarin mutta ei palauttanut häntä. Ming-dynastian virallisen historian mukaan Jianwenin etsiminen ja sen selvittäminen, oliko jokin eteläinen maa myöntänyt hänelle turvapaikan, olisi jopa ollut Zheng Hen alkuperäisenä tarkoituksena hänen lähtiessään tutkimusmatkoille. Eräissä aikakirjoissa kerrotaan myös, että vuosikymmeniä myöhemmin keisari Jianwen olisi palannut keisarin palatsiin ja elänyt siellä lopun elämästään poissa julkisuudesta.


title: Jianwen

text: Yonglen näytteille asettamille ruumiille ei suoritettu täydellistä hautausta eikä keisari Jianwenin hautaa tunneta. Hänelle ei annettu temppelinimeä eikä häntä kunnioitettu Ming-suvun pyhäköissä. Fun pronssi, keisariksi julistautunut Eteläisen Ming-dynastian jäsen, antoi hänelle vuonna 1644 temppelinimen Huizong (), mutta tätä nimeä ei yleensä ole mainittu tai hyväksytty Kiinan virallisissa historiateoksissa.


title: Chris Mullin

text: Christopher Paul Mullin (s. 30. heinäkuuta 1963 New York) on yhdysvaltalainen ammattilaisuransa lopettanut koripalloilija.


title: Chris Mullin

text: Mullin pelasi yliopistokoripalloa St. Johnin yliopistossa, josta hän siirtyi ammattilaisliigaan NBA:han vuonna 1985. NBA:ssa hän edusti Golden State Warriorsia sekä Indiana Pacersia vuosina 1985–2001. Parhaimmillaan hänen joukkueensa eteni NBA:n loppuotteluihin, mutta Mullin ei voittanut urallaan kertaakaan NBA-mestaruutta.


title: Chris Mullin

text: Lisäksi Mullin pelasi Yhdysvaltain koripallomaajoukkueessa, jossa hän voitti Pan-Amerikan kisat, Amerikan-mestaruusturnauksen sekä kaksi olympiakultaa. Hän oli mukana myös 1992 olympialaisten maajoukkueessa, joka tunnettiin nimellä Dream Team.


title: Chris Mullin

text: Pelaajauransa jälkeen Mullin on työskennellyt kahden NBA-seuran, Golden State Warriorsin ja Sacramento Kingsin, organisaatioissa.


title: Chris Mullin

text: Mullin vietti nuoruutensa Brooklynissa. Hän seurasi Walt Fraziera ja Earl Monroea sekä heidän pelityyliään ja pelasi katukoripalloa Harlemissa ja Bronxissa, missä hänen taitonsa myös huomattiin. Hän pelasi high school -koripalloa ensin Power Memorial Academyssa, mutta siirtyi 17-vuotiaana Xaverian High Schooliin, jossa suurin osa hänen ystävistään opiskeli. Siirtoon vaikutti myös se, että hänellä oli erimielisyyksiä koripallojoukkueen valmentajan kanssa. Siirron vuoksi Mullin ei voinut pelata yhtään virallista ottelua kokonaiseen vuoteen. Heti ensimmäisessä high school -ottelussaan Xaverianin paidassa hän teki 38 pistettä ja johdatti joukkueen kauden päätteeksi osavaltion mestariksi.


title: Chris Mullin

text: Yliopistotasolla Mullin pelasi St. Johnin yliopistossa, vaikka saikin tarjouksia lukuisilta huippuyliopistoilta. Hän alkoi harjoitella yhä enemmän ja saattoi heitellä koulun salissa jopa aamuyöhön asti. Ensimmäisen yliopistokautensa aikana Mullin teki keskimäärin 16,6 pistettä ottelua kohden ja hänet valittiin McDonald’s All-American -tähdistöjoukkueeseen. Kolmena viimeisenä yliopistokautenaan Mullin valittiin joka kerta konferenssin parhaaksi pelaajaksi. Lisäksi hänet valittiin vuosina 1984–1985 kahdesti yliopistosarjan tähdistöjoukkueisiin, ja kaudella 1984–1985 hän sai John R. Wooden Awardin, joka jaetaan yliopistokoripalloilun parhaalle pelaajalle. Viimeisenä yliopistokautenaan Mullin johdatti joukkueensa sekä NCAA-turnauksen välieriin että kansallisen yliopistorankingin ykköseksi.


title: Chris Mullin

text: Mullin osallistui vuoden , ja Golden State Warriors varasi hänet tilaisuuden seitsemäntenä pelaajana. Hänen kauden aloituksensa viivästyi pitkittyneiden sopimusneuvotteluiden takia, eikä hän osallistunut harjoituskaudelle ollenkaan. Kauden aloitus olikin Mullinille vaikea, eikä hänen heittotarkkuutensa ollut yhtä hyvä kuin yliopistossa. Tulokaskaudellaan hän kuitenkin osoittautui monipuoliseksi pelaajaksi, ja valkoihoisena häntä verrattiin myös Larry Birdiin. Kauden päätyttyä Mullin oli tehnyt keskimäärin 14,0 pistettä ottelua kohden ja hänen vapaaheittojensa tarkkuus oli 89,6 %, mikä oli sarjakauden toiseksi paras ja kautta aikain toiseksi paras lukema tulokaspelaajalta.


title: Chris Mullin

text: Kaudella 1986–1987 Golden State eteni pudotuspeleihin uuden valmentajansa George Karlin johdolla. Mullin ei kuitenkaan ollut tyytyväinen joukkueeseen, sillä muut pelaajat kieltäytyivät ajoittain syöttämästä hänelle. Mullin käytti uransa alkuvaiheessa runsaasti alkoholia, mikä johti joulukuussa 1987 lopulta siihen, että hän ei tullut muutamiin joukkueen harjoituksiin. Siksi joukkueen valmentaja pakotti Mullinin alkoholivieroitukseen. Hän vietti vieroituksessa 48 päivää ja oli sivussa 22 ottelusta. Palattuaan vieroituksesta Mullin onnistui nostamaan pelinsä tasoa, ja hän teki kauden 1987–1988 aikana ensimmäistä kertaa urallaan keskimäärin yli 20 pistettä ottelua kohden.


title: Chris Mullin

text: Mullin pelasi erityisen hyvin yhteen Mitch Richmondin kanssa kaudella 1988–1989, ja he tekivät yhteensä 48,6 pistettä ottelua kohden. He olivatkin liigan nuorimmat pistetilastoa johtaneet kaksi pelaajaa sitten kauden 1971–1972. Mullin itse oli liigan viidenneksi paras korintekijä, ja hänet nimitettiin kauden päätteeksi liigan . Lisäksi Mullin saavutti kauden aikana ensimmäisen tripla-tuplansa ottelussa Phoenix Sunsia vastaan. Hänen ottelukohtainen piste-ennätyksensä kauden aikana oli 47, minkä hän teki Los Angeles Clippersiä vastaan. Golden State eteni pudotuspeleihin ja voitti ensimmäisellä kierroksella divisioonan ensimmäiseksi sijoittuneen Utah Jazzin. Toisella kierroksella joukkue kuitenkin hävisi Phoenix Sunsille, vaikka Mullin teki pudotuspeleissä keskimäärin 29,4 pistettä ottelua kohden.


title: Chris Mullin

text: Golden State Warriors ei päässyt pudotuspeleihin kaudella 1989–1990, mutta Mullin valittiin liigan kolmostähdistöjoukkueeseen. Seuraavalla kaudella Mullin muodosti tehokkaan kolmikon Mitch Richmondin ja Tim Hardawayn kanssa. Julkisuudessa ketjusta käytettiin nimeä "Run TMC", jolla viitattiin hip hop -yhtye Run-D.M.C:hen ja nopeasti juoksevan pelityyliin, jonka joukkue omaksui Don Nelsonin valmennuksessa. Heistä tulikin sarjan eniten pisteitä tehnyt kolmikko. Pudotuspeleissä Golden State voitti ensimmäisellä kierroksella San Antonio Spursin mutta putosi jatkosta hävittyään seuraavalla kierroksella Los Angeles Lakersille.


title: Chris Mullin

text: "Run TMC" -ketju hajosi, kun Richmond kaupattiin Sacramento Kingsiin marraskuussa 1991. Sen jälkeen Golden State ei päässyt enää Mullinin pelaajauran aikana pudotuspelien ensimmäistä kierrosta pidemmälle. Tästä huolimatta Mullin kehittyi yhä, ja kaudella 1991–1992 hänet valittiin sarjan ykköstähdistöön. Lisäksi hän oli sarjan pistetilaston kolmas ja äänestyksessä hän tuli kuudenneksi. Joukkuetta oli vahvistettu Šarūnas Marčiulionisilla, ja runkosarjan jälkeen se olikin voittanut 55 ottelua ja hävinnyt vain 27. Se hävisi silti pudotuspelien ensimmäisellä kierroksella Seattle SuperSonicsille.


title: Chris Mullin

text: Kaudella 1992–1993 Golden State Warriorsin joukkueessa tapahtui paljon loukkaantumisia, eikä Mullinkaan pystynyt pelaamaan kuin 46 ottelua sormivamman takia. Joukkue voitti ainoastaan 34 ottelua eikä päässyt pudotuspeleihin. Kesän Golden State hankki Chris Webberin, minkä lisäksi joukkueessa pelasivat jo entuudestaan Mullinin lisäksi Tim Hardaway, Billy Owens ja Latrell Sprewell. Nämä pelaajat muodostivat joukkueen avausviisikon. Loukkaantumiset haittasivat kuitenkin myös kautta 1993–1994, sillä Hardaway ja Marčiulionis joutuivat jättämään koko kauden väliin ja myös Mullin joutui olemaan sivussa 20 ottelua. Siitä huolimatta Golden State voitti 50 ottelua. Pudotuspelien ensimmäisellä kierroksella se hävisi kuitenkin suoraan otteluvoitoin 3–0 Phoenixille.


title: Chris Mullin

text: Golden Statelta odotettiin paljon kaudella 1994–1995, sillä joukkuetta oli vahvistettu pelaajakauppojen avulla ja Hardaway oli toipunut loukkaantumisestaan. Joukkueen kokoaminen mutkistui kuitenkin Webberin lähdön takia, ja päävalmentaja Nelson lähti seurasta kesken kauden. Loppukauden ajan joukkuetta valmensi Bob Lanier, eikä se edennyt pudotuspeleihin. Mullin kärsi lukuisista pienistä loukkaantumisista eikä pelannut kuin 25 ottelua.


title: Chris Mullin

text: Kaudella 1995–1996 Mullin pelasi ensimmäistä kertaa kahdeksaan vuoteen alle 30 minuuttia ottelua kohden ja aloitti suurimman osan otteluista penkiltä. Hän ymmärsi uransa olevan kääntymässä kohti loppua, eikä hän enää olettanut olevansa joukkueen tähtipelaaja. Kauden päätyttyä Mullin oli tehnyt keskimäärin 13,3 pistettä ottelua kohden, mikä oli hänen siihenastisen uransa huonoin lukema. Hän oli silti edelleen joukkueensa neljänneksi paras korintekijä. Golden State voitti kauden aikana 37 ottelua ja hävisi 45 eikä päässyt pudotuspeleihin.


title: Chris Mullin

text: Viimeisten Golden State -kausiensa aikana Mullin nousi kannattajien ja median suosikiksi. Suosioon vaikutti erityisesti hänen ammattimaisuutensa ja arvostuksensa lajia kohtaan. Kausi 1996–1997 sujui Mullinilta paremmin kuin edellinen, sillä hän oli ainoastaan kolme ottelua sivussa. Helmikuussa 1997 mediassa alettiin huhuilla hänen mahdollisesta siirrostaan, ja muun muassa Utah, Atlanta, Orlando ja Los Angeles olivat kiinnostuneita hänestä. Mullin pelasi kuitenkin kauden loppuun Golden Statessa ja paransi henkilökohtaisia tilastojaan edelliskauteen verrattuna.


title: Chris Mullin

text: Kesällä 1997 Mullin halusi vaihtaa seuraa, vaikka hänen sopimuksensa Golden Staten kanssa olisi voimassa vielä vuoden. Elokuussa 1997 hän siirtyikin Indiana Pacersiin pelaajakaupassa, jossa Golden State sai vaihdossa Erick Dampierin ja Duane Ferrellin. Erityisesti Indiana Pacersin päävalmentaja Larry Bird halusi saada Mullinin joukkueeseensa. Indianassa Mullin pääsi jälleen aloitukseen, sillä hän aloitti kaikki 82 ottelua kentältä. Hän teki keskimäärin 11,3 pistettä ottelua kohden ja onnistui 93,9 prosentissa vapaaheitoista, mikä oli liigan paras osuus. Lisäksi Mullinin onnistumisprosentti kolmen pisteen heitoissa oli koko sarjan kolmanneksi paras. Indiana voitti 58 ottelua ja hävisi 24, ja joukkue eteni pudotuspeleihin. Pudotuspeleissä se voitti ensin Clevelandin otteluvoitoin 3–1 sekä New Yorkin 4–1. Niin Mullin pääsi ensimmäistä kertaa urallaan pelaamaan konferenssin loppuotteluissa. Indiana hävisi kuitenkin ottelusarjan Chicagolle 3–4.


title: Chris Mullin

text: Kaudella 1998–1999 Mullin aloitti jälleen kentällä kaikki 50 kauden aikana pelaamaansa ottelua. Indiana eteni jälleen pudotuspeleihin ja voitti ensin Milwaukeen ja sitten Philadelphian ilman tappioita. Konferenssin loppuottelusarjassa Indiana kohtasi New York Knicksin, mutta edelliskauden tapaan loppuottelusarja päättyi 3–4-tappioon. Kaudella 1999–2000 Mullinin pelasi vähemmän kuin ennen, ensimmäistä kertaa urallaan alle 20 minuuttia ottelua kohden. Samalla hän siirtyi aloittamaan ottelut vaihdosta. Indiana voitti lopulta runkosarjassa 54 ottelua, eteni pudotuspeleihin ja voitti niissä Milwaukeen otteluvoitoin 3–2 sekä Philadelphian 4–2. Joukkue voitti myös konferenssin loppuottelusarjan New Yorkia vastaan ja pääsi siten NBA:n loppuotteluihin, joissa vastassa oli Los Angeles. Mullin pelasi kolmessa finaaliottelussa, mutta teki niissä yhteensä vain neljä pistettä. Loppuottelusarja päättyi lopulta Los Angelesin 4–2-voittoon.


title: Chris Mullin

text: Syyskuussa 2000 Indiana päätti olla jatkamatta Mullinin sopimusta, mutta kahden viikon päästä hän teki sopimuksen Golden Staten kanssa päättääkseen uransa siellä. Mullinin mukaan hän halusi erityisesti auttaa joukkueen nuorempia pelaajia. Hän kärsi kauden 2000–2001 aikana lukuisista polvi- ja selkävammoista eikä pystynyt pelaamaan kuin 20 ottelua. Runkosarjan päätteeksi Golden State oli voittanut ainoastaan 17 ottelua, joka oli toiseksi vähiten koko sarjassa. Kauden 2000–2001 jälkeen Mullin lopetti uransa NBA:ssa.


title: Chris Mullin

text: Mullin pelasi maajoukkueessa ensimmäisen kerran vuoden 1983 William Jones Cupissa, joissa Yhdysvallat voitti kultaa. Samana vuonna hän oli mukana Pan-Amerikan kisoissa, joissa Yhdysvaltojen joukkue voitti kaikki kahdeksan otteluaan.


title: Chris Mullin

text: Vuoden 1984 kesäolympialaisissa Mullin oli mukana Yhdysvaltojen maajoukkueessa, jossa pelasivat myös muun muassa Patrick Ewing ja Michael Jordan. Mullin pelasi kaikissa kahdeksassa ottelussa, joista pisteiden kannalta paras oli välierä Kanadaa vastaan, jolloin hän teki 20 pistettä. Yhdysvaltojen joukkue eteni tappioitta loppuotteluun, jossa se kohtasi Espanjan ja voitti 96–65. Mullin teki ottelussa neljä pistettä. Hän oli Jordanin jälkeen joukkueen toiseksi paras pistemies 11,6 pisteen ottelukohtaisella keskiarvolla.


title: Chris Mullin

text: Kesällä 1992 Mullin osallistui Amerikan-mestaruuskilpailuihin, joissa Yhdysvaltojen joukkue voitti kaikki ottelunsa. Viimeisen kerran hän edusti Yhdysvaltoja vuoden 1992 olympialaisissa. Silloin ammattilaispelaajat saivat ensimmäisen kerran pelata olympiaturnauksessa ja Yhdysvallat kokosi sitä varten niin sanotun "Dream Teamin". Dream Team voitti selvästi kaikki ottelunsa. Pienin piste-ero oli loppuottelussa, jossa Yhdysvallat voitti Kroatian koriluvuin 117–85. Mullin aloitti kaksi ottelua kentältä ja oli joukkueensa neljänneksi paras korintekijä 12,9 pisteen ottelukohtaisella keskiarvolla.


title: Chris Mullin

text: Vuodet 2002–2004 Mullin työskenteli Golden Staten erikoisavustajana. Sen jälkeen hän oli seuran varatoimitusjohtaja huhtikuusta 2004 kesään 2009, jolloin hänen sopimuksensa pättyi. Vuonna 2013 Mullin aloitti työt Sacramento Kingsin organisaatiossa toimitusjohtajan neuvonantajana.


title: Chris Mullin

text: Mullin oli vasenkätinen pelaaja. Yliopistossa hän pelasi lähinnä heittävänä takamiehenä. NBA:ssa hän oli aluksi pienen laitahyökkääjän paikalla, mutta käsitteli palloa ajoittain niin paljon, että pelasi point forwardina. Tällä pelipaikalla Mullin pystyi aiheuttamaan vaarallisia tilanteita vastustajan puolustukselle suuren kokonsa ja hyvän pelinäkemyksensä ansiosta. Myös hänen heittotaitonsa oli hyvä.


title: Chris Mullin

text: Valmentaja Don Nelson on sanonut, että Mullin oli NBA-uransa alkuaikoina sekä ylipainoinen että alkoholisti. Tämä vaikutti myös hänen puolustustyöskentelyynsä, johon Nelson ei ollut kovin tyytyväinen. Käytyään alkoholivieroituksessa Mullin alkoi pelata monipuolisemmin eikä ollut enää ainoastaan korintekijä. Toisaalta Nelson on kertonut myös, että Mullin omistautui koripallolle enemmän kuin kukaan muu pelaaja hänen valmentajauransa aikana. Mullin tunnettiinkin ahkerana harjoittelijana, erityisesti pelikausien välisinä aikoina. Kesäisin hän harjoitteli kolme kertaa päivässä ja pelasi vielä iltaisin järjestetyissä otteluissa.


title: Chris Mullin

text: Chris Mullinilla on irlantilaiset sukujuuret. Hänen lapsuudenperheeseensä kuuluivat isä Rob, äiti Eileen, yksi sisko ja kolme veljeä. Perhe asui ahtaasti, sillä neljä veljestä joutuivat jakamaan yhteisen makuuhuoneen. Vanhemmat kuolivat 1990-luvun alussa. Rob Mullin oli alkoholisti, ja myös Chris kärsi alkoholismista pelaajauransa alussa, minkä takia hän meni joulukuussa 1987 vieroitukseen. Sen jälkeen hän ei käyttänyt alkoholia ollenkaan.


title: Chris Mullin

text: Chris Mullinilla on vaimo Liz sekä tytär ja kolme poikaa.


title: Lord of War (yhtye)

text: Lord of War on yhdysvaltalainen deathcoreyhtye, joka perustettiin vuonna 2008 San Diegossa, Kaliforniassa.


title: Lord of War (yhtye)

text: Lord of War julkaisi esikoisalbuminsa "Celestial Pestilencen" syyskuussa 2011, minkä jälkeen yhtye kiinnitettiin Unique Leader Recordsille. Levy-yhtiö julkaisi albumin uudelleen tammikuussa 2012.


title: Karl Enckell

text: Karl Enckell (1. kesäkuuta 1853 Elimäki – 6. heinäkuuta 1937 Joroinen) oli suomalainen maatalouden ja erityisesti maanviljelystalouden asiantuntija.


title: Karl Enckell

text: Enckellin vanhemmat olivat kirkkoherra Robert Toussaint Enckell ja Beata Sofia Schwartz. Hän tuli filosofian kandidaatiksi 1881 ja agronomiksi 1882. Apulaislääninagronomina Vaasassa Enckell toimi 1881–1891, Harjun maanviljelyskoulun johtajana 1891–1897, Kurkijoen maamiesopiston johtajana 1897–1902 ja Mustialan maanviljelys- ja meijeriopiston vt. johtajana 1902–1907. Filosofian lisensiaatiksi (tohtoriksi) Enckell valmistui 1908, ja hänen väitöskirjansa aiheena oli "Om arbetsintensiteten å Mustiala egendoms åkercirkulationer åren 1899–1906 I"; kirjan toinen osa ilmestyi samana vuonna. Hän toimi Helsingin yliopistossa maanviljelystalouden opettajana vuodesta 1907 ja Teknillisen korkeakoulun agronomian opettajana 1909–1926. Yliopiston maanviljelystalouden professorina Enckellin oppituoli 1910–1926 oli ensimmäinen Pohjoismaissa. Väitöskirjan ohella Enckellin huomattavimpia julkaistuja tutkimuksia olivat "Maatilan hoito-oppi" (1909), "Lantbruksekonomi I, Lantbrukets driftslärä" (1918, J. E. Sunilan kanssa) sekä "Grunderna för värdering och beräkning i landshushållning" (1919). Hän kirjoitti lisäksi omalta alaltaan ahkerasti sanoma- ja aikakauslehtiin ja toimi sekä perustamansa aikakauskirjan "Tidskrift för Finlands svenska lantmän" päätoimittajana 1919–1927 että "Odalmannen"-lehden päätoimittajana 1920–1927. Enckell kuului useisiin valtionkomiteoihin, ja hän oli Maataloustieteellisen seuran perustajia 1909.


title: Karl Enckell

text: Enckellin ensimmäinen puoliso vuodesta 1887 oli Elin Augusta Calonius (1865–1894) ja toinen vuodesta 1896 Vesta Charlotta Edgren (1871–1947). Enckellin lapsia toisesta avioliitosta olivat kirjailija ja kirjallisuudentutkija Olof Enckell (1900–1989), taidemaalari Torger Enckell (1901–1991) sekä kirjailija ja runoilija Rabbe Enckell (1903-1974).


title: Trikooliina

text: Trikooliina on joustavasta neuloskankaasta ommeltu, yleensä noin viisi metriä pitkiä kantoliina.


title: Trikooliina

text: Trikooliina on aloittelijaystävällinen kantoliina, koska se sidotaan ensin tulevan kantajan päälle, minkä jälkeen lapsi pujotetaan valmiiksi sidottuun liinaan. Trikooliinalla käytetään kietaisuristi-2-sidontaa. Koska trikoo joustaa paljon, tulee trikooliinalla lapsen päälle tulla aina kolme kerrosta kangasta, jotta sidonta on tarpeeksi tukeva. Trikooliinalla on turvallista kantaa lasta vain kantajan etupuolella, kasvot kantajaan päin.


title: David Morrissey

text: David Mark Morrissey (s. 21. kesäkuuta 1964 Liverpool, Iso-Britannia) on englantilainen näyttelijä ja elokuvaohjaaja. Morrissey on ohjannut muutamia elokuvia sekä näytellyt lukuisissa televisiosarjoissa kuten "The Walking Dead", "Extant" ja "Viisi päivää" sekä elokuvissa kuten "Kuningattaren sisar", "Nowhere Boy" ja "Centurion".


title: David Morrissey

text: Morrissey vietti lapsuutensa ja nuoruutensa Kensingtonissa ja Knotty Ashissa. Hän ryhtyi opiskelemaan näyttelijäksi liityttyään 16-vuotiaana Everyman Youth -teatteriin. Hän on ollut naimisissa kirjailija Esther Freudin kanssa vuodesta 2006 lähtien, ja heillä on kolme lasta.


title: David Morrissey

text: Morrissey kannattaa Liverpool FC -jalkapallojoukkuetta.


title: Michael Myllyniemi

text: Michael Myllyniemi (s. 3. huhtikuuta 1994) on suomalainen koripalloilija.


title: Michael Myllyniemi

text: Myllyniemi on Vaasan Salaman kasvatti. B-juniori-ikäisenä hän edusti Korikobria ja A-junioreissa Tampereen Pyrintöä. Pyrinnön kehitysjoukkueeseen Myllyniemi nousi kaudella 2011–2012, ja hän pelasi joukkueessa kolmen kauden ajan. Kesällä 2012 Myllyniemi teki Pyrinnön edustusjoukkueen kanssa kaksivuotisen pelaajasopimuksen. Hän teki ensiesiintymisensä Korisliigassa seuraavalla kaudella, 23. lokakuuta 2013 Kouvoja vastaan heittäen viisi pistettä ja ottaen yhden levypallon ja riiston. A-nuorten maaotteluita Myllyniemi pelasi kaksi.


title: Michael Myllyniemi

text: Syksyllä 2014 Myllyniemi siirtyi I-divisioona A:ssa pelanneeseen BC Nokiaan.


title: Haapamäen kirkko

text: Haapamäen kirkko on Haapamäellä sijaitseva Keuruun seurakunnan kirkko. 1953 valmistunut kirkko oli ensimmäisiä monitoimikirkkoja. Kirkkosalin yhteydessä on seurakuntasali ja kerhotiloja.


title: Haapamäen kirkko

text: Haapamäen kehityttyä merkittäväksi rautateiden risteysasemaksi 1800-luvun lopulla, katsottiin tarpeelliseksi rukoushuoneen ja hautausmaan hankkiminen. Kuitenkin rakentamaan alettiin vasta 1930-luvulla, kun ratamestari Heikki Heinonen Emma-vaimoineen lahjoitti kirkolle tontin ratapihan takaa. Aluksi tontille valmistui vaatimaton siunauskappeli 1932. Kirkon perustukset tehtiin 1939 Heikki Tiitolan piirustusten mukaan. Sota kuitenkin katkaisi rukoushuoneen rakentamisen ja sodan jälkeen perustukset olivat pusikoituneet.


title: Haapamäen kirkko

text: Myöhemmin toimeen ryhdyttiin uudelleen. Tällä kertaa piirustukset teki Haapamäellä koulunsa käynyt arkkitehti Mikael Nordenswan. Jyrkkäkattoinen tiilinen pitkäkirkko valmistui 1953. Sen ulkopinta on rapattu ja sitä elävöittävät liuskekivet.


title: Keuruun kirkko

text: Keuruun kirkko on Keuruun seurakunnan pääkirkko. Se on etelätornillinen tiilikirkko. Se on seurakunnan neljäs kirkko ja sijaitsee Kippavuorella, aivan vanhan kirkon lähellä. Kirkon suunnitteli arkkitehti Theodor Granstedt ja rakensi Odert Laine 1889–1892. Aliurakoitsijana toimi muurarimestari Brynolf Collin ja rakennustoimikuntaa johti tehtailija G. A. Serlachius.


title: Keuruun kirkko

text: Keuruun seurakunta teki päätöksen kirkon rakentamisesta vuonna 1876. Suurin osa seurakuntalaisista halusi, että kirkko rakennettaisiin puusta, mutta tiilikirkolla tai harmaakivikirkolla oli kannattajansa. Lääninarkkitehti Theodor Granstedtin antoi luvan kivikirkon rakentamiselle tarkastettuaan suunnitellun rakennuspaikan Kippavuoren laella. Kymmenen vuoden pohdinnan jälkeen päädyttiin kuitenkin rakentamaan tiilikirkko harmaakivinurkin. Punatiilen käyttäminen vaikutti kirkon tyylisuunnan (uusgotiikan) valintaan.


title: Keuruun kirkko

text: Kirkko on avara, valoisa ja katedraalimainen. Kirkon alttaritaulut on maalannut Eero Järnefelt. Kaksiosainen alttaritaulu vuodelta 1892 esittää Kristusta ristillä ja enkelin ilmestymistä Getsemanessa. Kirkon urut ovat vuodelta 1902 ja ne on uudistettu 1992. Sivuilla sijaitsevat pienet kylkiäiset antavat kirkkosalille ristin muotoa. Kolmilaivaisen kirkkosalin pohjoispäässä on holvikattoinen kuorisyvennys, jossa on uusgoottilainen alttarilaite. Kirkossa on 1 100 istumapaikkaa.


title: Keuruun kirkko

text: Uusgoottilainen tiilikirkko on muodoltaan länsitornillinen pitkäkirkko. Runkohuoneeseen liittyy kapea poikkilaiva ja alttaripäädyssä on kuoriapsidi. Kirkkosalissa on lautarakenteinen taitekatto, ja kimppupilarit kannattavat sivulehtereitä. Kirkon korjauksen vuonna 1956 suunnitteli arkkitehti Elsi Borg ja urakoitsijana toimi rakennusmestari Eino Leppänen Leivonmäeltä. Kirkon urut tilattiin vuonna 1901 saksalaiselta E. F. Walckerin urkurakentamolta. Myös urkujen kaunis julkisivu on suunniteltu Saksassa.


title: GMO-lainsäädäntö

text: GMO-lainsäädäntö eli geenimuunneltuja organismeja koskeva lainsäädäntö vaihtelee suuresti eri puolella maailmaa.


title: GMO-lainsäädäntö

text: Yksi keskeisistä kysymyksistä on GM-tuotteiden merkitseminen. Merkitseminen voi olla pakollista tiettyyn GM-pitoisuusrajaan asti (joka vaihtelee eri maissa) tai vapaaehtoista. Kanadassa ja Yhdysvalloissa merkitseminen on vapaaehtoista, kun taas Euroopassa kaikki ruoka tai rehu, joka sisältää yli 0,9 % hyväksyttyä GMO:ta, täytyy merkitä.


title: GMO-lainsäädäntö

text: On laaja tieteellinen konsensus siitä, että tarjolla olevasta GM-peräisestä ruoasta ei koidu suurempaa vaaraa kuin perinteisestä. Ei ole todisteita siitä, että markkinoille hyväksytyn GM-ruoan kuluttamisesta olisi haittoja terveydelle.


title: GMO-lainsäädäntö

text: 1960-luvulta 1980-luvun puoleenväliin saakka GMO:iden turvallisuutta ja ympäristövaikutuksia koskeva lainsäädäntö oli tiukempi Yhdysvalloissa kuin Euroopassa. 1980-luvun puolivälin jälkeen asiat ovat olleet päinvastoin. EU:ssa on nykyisin todennäköisesti maailman tiukimmat säädökset GMO-sisällölle ruoassa ja rehussa. Tuotteet, joissa hyväksytyn GMO-aineksen osuus ylittää 0,9%, täytyy merkitä. Ei-hyväksytylle GMO-materiaalille on nollatoleranssi, mikä tarkoittaa sitä, että lastit, jotka sisältävät ei-hyväksyttyä GMO:ta käännytetään alkuperämaahan tai tuhotaan. EU:ssa GMO:iden hyväksymisprosessi on hidas ja altis poliittiselle väliintulolle. Tämä on johtanut erikoiseen tilanteeseen, jossa EU on riippuvainen erityisesti GM-soijapavun tuonnista eläinten rehuksi, mutta lain takia joutuu torjumaan nämä, jos ne sisältävät pieniäkin määriä ei-hyväksyttyjä geenimuunneltuja organismeja. Yhdysvallat on usein kritisoinut EU:ta sen epätieteellisistä GMO-säädöksistä, joiden se katsoo olevan taloudellista protektionismia.


title: GMO-lainsäädäntö

text: Kun kansallinen GMO-bioturvakomitea perustettiin vuonna 1997, se hyväksyi heti kahtatoista GM-viljelykasvia käsittävät 46 hakemusta koeviljelmille, ympäristöön levittämiseen ja kaupallistamiseen. Kiinasta tuli yksi maailman johtavia bioteknologian kehittäjämaita. Kuitenkin toukokuussa Kiinan hallitus asetti uuden GMO-lain ja alkuvuodesta 2002 maatalousministeriö julkaisi kolme yksityiskohtaista bioturvallisuutta, kaupankäyntiä ja GM-lajikkeiden merkitsemistä koskevaa säännöstä. Tämän jälkeen biotutkijat ja bioteknologiateollisuus kritisoivat säännöksiä liikaa biotekniikan kehittämistä rajoittaviksi.


title: GMO-lainsäädäntö

text: Euroopan unionin säännösten mukaan geenimuunneltuja organismeja sisältävien tuotteiden pakkauksissa ja mainoksissa on luettava: ”tämä tuote sisältää geneettisesti muunnettuja organismeja”. Merkintä vaaditaan muuntogeenisestä eliöstä tehtyyn elintarvikkeeseen, vaikka siitä ei voisi löytää muunnettua DNA:ta tai proteiinia. Merkintää ei tarvitse olla tuotteessa, joka sisältää satunnaisesti tai teknisesti välttämättömistä syistä alle 0,9 % muuntogeenisiä ainesosia.


title: GMO-lainsäädäntö

text: WHO, FDA, USDA, AMA ja AAAS ovat ilmoittaneet, että GMO-merkinnöille ei ole tieteellisiä perusteluja.


title: GMO-lainsäädäntö

text: American Society of Cell Biology vastustaa GMO-merkintöjä ja sanoo niiden johtaneen Euroopassa valinnanvaran kapenemiseen: GMO-tuotteita haluavat eivät enää pysty ostamaan niitä.


title: GMO-lainsäädäntö

text: Vuonna 2003 Ylä-Itävalta halusi julistautua geenimuunnelluista organismeista vapaaksi alueeksi. Euroopan komissio teki päätöksen, jonka mukaan Ylä-Itävalta ei voi poiketa EU:n säännöistä ja kieltää GMO-viljelyä. Komissio huomautti, ettei Itävalta ollut tuonut esiin uutta tutkimusta, joka tukisi sellaista päätöstä. Myös Puolan GMO-vastaisen hallituksen oli sallittava viljely EU:n päätöksellä. Lisäksi esimerkiksi Yhdistyneessä kuningaskunnassa on haluttu julistaa alueita GMO-vapaiksi.


title: GMO-lainsäädäntö

text: EU-parlamentti päätti tammikuussa 2015, että yksittäisen jäsenmaan on mahdollista kieltää muuntogeenisten kasvien viljely alueellaan. Säännökseen vedoten Saksa ja Italia ilmoittivat syys- ja lokakuussa 2015 kieltävänsä geenimuunneltujen kasvien viljelyn.


title: GMO-lainsäädäntö

text: Eviran kotisivujen ilmoituksen mukaan Suomen markkinoilla ei ole muuntogeenisiä ainesosia sisältäviä elintarvikkeita (2011). Tosiasiassa muuntogeenisiä elintarvikkeita Suomessa kuitenkin syödään, vaikkakin suurimmassa osassa tutkituista GM-elintarvikkeista Suomessa GM-aineksen osuus on alle ehdottoman merkintärajan 0,9 %. Tullilaboratorion vuonna 2004 ottamissa valvontanäytteissä sadasta soijan ja maissin jatkojalosteesta kolmasosasta löytyi geenimanipulaatiota. Näistä viidessä pitoisuus ylitti myös 1 %:n merkintävelvollisuuden.


title: GMO-lainsäädäntö

text: Suomen laki ei velvoita kertomaan muuntogeenistä raaka-ainetta, mikäli tuote ei sisällä jälkiä geenimuuntelusta, eli esimerkiksi GM-rehua syöneen lehmän maidon tai jauhelihan pakkausselosteessa ei geenimuuntelusta tarvitse kertoa.


title: GMO-lainsäädäntö

text: Tuottaja voi halutessaan lisätä ”gm-vapaa”- tai ”tuotettu ilman geenitekniikkaa” -merkinnän muuntelemattomaan elintarvikkeeseen. Lihatuotteeseen sen voi lisätä, jos eläintä ei ole ruokittu geenimuunnellulla rehulla. Merkintää ei Eviran mukaan saa käyttää tuotteissa, jotka eivät edes voisi sisältää geenimuunneltuja ainesosia.


title: GMO-lainsäädäntö

text: FDA:n politiikka on vaatia ruokiin merkintöjä asioista, jotka voivat aiheuttaa terveys- tai ympäristöriskejä. Geenimuuntelun merkitsemiselle ei siksi AAAS:n mukaan ole perusteita, vaan se voi ainoastaan johtaa kuluttajia harhaan.


title: GMO-lainsäädäntö

text: AAAS:n mukaan GMO-merkinnät olisivat vaarallisia. Tieteen perusteella geenimuuntelu on turvallista, ja merkintöjä vaativien motiivina ovatkin pelko "luonnottomuudesta" ja halu saada kilpailuetua siitä, että merkinnät pelottaisivat kuluttajia.


title: GMO-lainsäädäntö

text: Marraskuussa 2012 Kalifornian osavaltiossa järjestettiin kansanäänestys ehdotuksesta laiksi, jonka mukaan GMO-ruoan merkitseminen tulisi pakolliseksi. Äänestäjät hylkäsivät ehdotetuksen kuuden prosenttiyksikön erolla.


title: GMO-lainsäädäntö

text: Kanadassa GM-tuotteiden merkitseminen on vapaaehtoista.


title: GMO-lainsäädäntö

text: Geenimuunneltujen viljelykasvien kasvattamisen mahdollistava laki hyväksyttiin Meksikossa vuonna 2005. Laki vaatii, että GM-tuotteet merkitään terveysministeriön ohjeiden mukaisesti.


title: Hiittisten kirkko

text:
Hiittisten kirkko on Kemiönsaaren Hiittisissä sijaitseva tasavartinen puinen ristikirkko. Ristikeskuksesta kohoaa massiivinen torni, jossa on piikkiin päättyvä telttakatto. Ristivarsissa on matalat aumakatot. Kuorisakaran vieressä on matala sakaristo. Vuoden 1746 remontissa eteläisen ja läntisen sakaran päihin rakennettiin eteishuoneet. Kirkon rakensi Josef Svensson Brun vuosina 1685–86. Se nimettiin Andreaksen kirkoksi silloisen Kemiön kirkkopitäjän kirkkoherran Andreas Prytzin mukaan. Se on toiseksi vanhin Suomessa säilyneistä ristikirkoista. Kirkon kellotapuli on vuodelta 1752.
Kirkon muotoratkaisujen esikuvat ovat kotoisin Tukholmasta, jossa mestari Josef Brun oli aiemmin työskennellyt.


title: Hiittisten kirkko

text: Kirkkoa on remontoitu useasti, muun muassa 1746, 1863, 1871, 1882, 1899, 1914, 1923, 1958. Kirkko restauroitiin perusteellisesti vuosina 1968–1969.


title: Hiittisten kirkko

text: Kirkossa on Kangasalan urkutehtaan rakentamat 13-äänikertaiset urut vuodelta 1943. Alttaritaulu on A.F. Ahlstedtin vuonna 1866 maalaama "Ristiinnaulittu Kristus". Lisäksi kirkossa on Ilmari Launisin ja G.Forsströmin tekemät lasimaalaukset vuosilta 1923 ja 1936. Kiinteä sisustus on peräisin 1700-luvulta.


title: Tampereen Ilveksen jalkapallokausi 2013

text: Tampereen Ilveksen edustusjoukkue pelasi jalkapalloa kaudella 2013 Ykkösessä. Sarjanousija jäi 27 ottelun sarjassa sijalle neljä ja pelaa Ykkösessä myös kaudella 2014.


title: Tampereen Ilveksen jalkapallokausi 2013

text: Ilves nousi viiden Kakkosessa vietetyn kauden jälkeen kaudeksi 2013 Ykköseen, kuten seura oli asettanut heinäkuussa 2011 Ykköseen nousemisen liiganousun välitavoitteeksi. Kakkosen länsilohkon 13 pisteen erolla voittanut Ilves kukisti Ykkösen kaksiosaisessa nousukarsinnassa Kakkosen etelälohkon voittaneen ÅIFK:n yhteismaalein 5–1.


title: Tampereen Ilveksen jalkapallokausi 2013

text: Jussi Kujala siirtyi talven aikana Veikkausliigan KuPSiin ja Jusu Karvonen Kakkoseen jääneen paikalliskilpailijan TPV:n riveihin. Henri Scheweleff, Miki Sipiläinen ja Jari Niemi lopettivat pelaajauransa. Muuten Ilveksen tamperelaispelaajista enimmäkseen koostuva runko pysyi varsin hyvin kasassa. Joukkue sai ennen kauden alkua lisää paikallisväriä paluumuuttajien muodossa, kun sopimuksen allekirjoittivat Jarossa pelannut Heikki Aho, FC Hämeenlinnassa pelannut Aapo Lappalainen sekä Hakassa pelanneet Antti Ojanperä ja Jonne Hjelm. Lisäksi Ilvekseen saapui Veikkausliigan FC Lahdesta Ibrahim Köse sekä Kakkosen Kuusysistä veljekset Jaakko ja Kaarlo Rantanen.


title: Tampereen Ilveksen jalkapallokausi 2013

text: Ykkösen kaudesta 2013 odotettiin kovatasoista, sillä edellisellä kaudella toiseksi jäänyt SJK oli panostanut kovasti nousuun ja lisäksi 10 joukkueen sarjassa oli neljä 2000-luvulla Veikkausliigassa pelannutta joukkuetta, kuten edellisenä syksynä pudonnut Haka.


title: Tampereen Ilveksen jalkapallokausi 2013

text: Ilveksen kauden alkua värittivät useat ottelusiirrot. Tammelan kenttä ei kestänyt vielä suunniteltua alkuperäistä sarja-avausta 2. toukokuuta ja Helsingin Vuosaaressa kenttä oli myös kelvottomassa kunnossa vielä 9. toukokuuta. Suomen Cupin kolmannella kierroksella Ilveksen kaatanut Haka selvisi cup-kilpailun puolivälierään, jonka pelipäivä osui samalle päivälle kuin alustava Ilveksen Valkeakosken vierasottelu. Ottelusiirtojen seurauksena Ilveksen kauteen syntyi muutama raskas otteluruuhka. Joukkue pelasikin kesäkuussa 7 ottelua ja elokuussa 8 ottelua.


title: Tampereen Ilveksen jalkapallokausi 2013

text: Kausi alkoi lopulta 5. toukokuuta Oulussa, jossa joukkue jakoi maalittoman tasapelin jälkeen pisteet OPS:n kanssa. Kotiavauksessa 13. toukokuuta Ilves kohtasi vanhan Kakkosen kilpakumppanin SJK:n, joka voitti ottelun yli 2 000 tamperelaiskatsojan edessä. Tämän jälkeen Ilves voitti kolme ottelua putkeen ennen ottelusiirron kokenutta paikalliskamppailua Valkeakoskella. Haka voitti 5. kesäkuuta kauden ensimmäisen kohtaamisen, mutta tuon jälkeen Ilves pelasi kahdeksan ottelua ilman tappiota. Jaksoon sisältyi viisi voittoa, josta merkittävin oli vierasvoitto 6. heinäkuuta sarjajohtaja SJK:ta vastaan. Kauden toinen paikallispeli pelattiin 13. heinäkuuta Tampereella ja kauden ennätysyleisö 4 754 katsojaa sai todistaa tasapeliin päättynyttä kärkikamppailua. Sarjatilanne olikin mielenkiintoinen heinäkuun puolivälissä, kun SJK, Haka sekä Ilves olivat kahden pisteen sisällä ja tamperelaisilla oli elokuulle siirtyneen rästipelin vuoksi yksi ottelu vähemmän pelattuna.


title: Tampereen Ilveksen jalkapallokausi 2013

text: Joukkueen hienot peliesitykset alkoivat kuitenkin heikentyä heinäkuun lopulla. Ensiksi Ilves hävisi vieraspelejä samoilla viikoilla, kun Tammelassa nähtiin voitot 5–0, 6–1 ja 3–0. Elokuun puolivälin otteluruuhkassa joukkueen peliesitykset heikkenivät myös kotikentällä. Osansa vaikeuksiin antoi loukkaantumiset, joiden vuoksi joukkueen vaihtopenkki oli useassa ottelussa enimmäkseen junioreiden miehittämä. Kauden yhdeksästä viimeisestä ottelusta Ilves voitti vain yhden, kun sekä tasapelejä että tappioita kertyi neljä. Samalla sarjanoususta taisteleminen jäi SJK:n ja Hakan keskinäiseksi kamppailuksi ja myös FC KooTeePee kiilasi sarjataulukossa Ilveksen ohi kolmanneksi. Kausi päättyi 5. lokakuuta kotitasapelillä kotkalaisia vastaan ja samassa ottelussa nähtiin Toni Kallion ja Jan Kulokorven jalkapallouran viimeiset minuutit kentällä. Tamperelaiset löysivät Ilveksen peleihin hienosti, sillä joukkueella oli Ykkösen paras kotiotteluiden katsojakeskiarvo: yli 2 000 katsojaa.


title: Tampereen Ilveksen jalkapallokausi 2013

text: = vaihdosta kentälle


title: Darrell Waters

text: Darrell Waters (s. 4. marraskuuta 1975) on yhdysvaltalainen aktiiviuransa lopettanut koripalloilija.


title: Darrell Waters

text: Texas A&M -yliopistoa edustanut Waters pelasi urallaan muun muassa Ranskassa ja Yhdysvaltain pienissä ammattilaissarjoissa. Suomessa hän edusti pääsarjatasolla Pyrbasketia, Team Componentaa ja kolmen ottelun ajan KTP-Basketia. Pyrbasketissa hän saavutti SM-hopeaa ja cup-hopeaa kaudella 2000–2001. Hänet valittiin pääsarjan kuukauden pelaajaksi maaliskuussa 2001.


title: Darrell Waters

text: Kaudella 2001–2002 Pyrbasket osallistui myös Pohjois-Euroopan liigan haastesarja NEBL Challenge Cupiin, jossa se selviytyi ainoana suomalaisjoukkueena jatkoon alkulohkovaiheesta. Sarjan parhaisiin pisteidentekijöihin lukeutunut Waters palkittiin sarjan parhaana pelaajana. Pyrbasket sijoittui NEBL Challenge Cupissa lopulta kolmanneksi.


title: Magnus Wilhelm Armfelt

text: Magnus Wilhelm Armfelt (25. heinäkuuta 1725 – 14. toukokuuta 1795 Halikko) oli suomalainen vapaaherra ja kenraalimajuri. Hän oli diplomaatti ja jalkaväenkenraali Gustaf Mauritz Armfeltin isä.


title: Magnus Wilhelm Armfelt

text: Armfelt aloitti sotilasuransa 12-vuotiaana Karjalan rakuunarykmentin lipunkantajana. Kersantiksi hänet ylennettiin 1741, jonka jälkeen Armfelt palveli henkivartiokaartin drabanttina sekä myöhemmin 1740-luvulla kapteenina Ranskan armeijaan kuuluneessa Royal Suédois -rykmentissä. Ruotsiin palattuaan Armfelt toimi upseerina sekä armeijassa että Kuninkaallisessa henkirakuunarykmentissä, josta hän siirtyi Turun ja Porin läänin maaherran tehtäviin joulukuussa 1781. Kenraalimajuriksi Armfelt ylennettiin 1782. Hän toimi myös muun muassa Turun Soitannollisen Seuran puheenjohtajana vuodesta 1790 lähtien.


title: Magnus Wilhelm Armfelt

text: Armfelt omisti Suomessa useita kartanoita. Vuosina 1754–1782 hän asui Tarvasjoella sijaitsevassa Juvan kartanossa, joka toimi Kuninkaallisen henkirakuunarykmentin Maskun komppanian päällikön virkatalona. Se on myös Gustaf Mauritz Armfeltin syntymäkoti ja toimii nykyään museona. Juvan virkatalon jälkeen Armfelt asettui Halikossa sijaitsevaan Joensuun eli Åminnen kartanoon, jonka hän hankki omistukseensa vuonna 1786 saatuaan sitä varten 10 000 riikintaaleria kuningas Kustaa III:lta. Vuotta myöhemmin Armfelt osti samasta pitäjästä Wiurilan kartanon. Lisäksi hänen omistuksiinsa kuului niin ikään Halikossa sijaitseva Vuorentaan kartano ja lyhytaikaisesti myös Saaren kartano Mietoisissa. Armfeltin kuoleman jälkeen Joensuu päätyi Gustaf Mauritz Armfeltin haltuun sekä Wiuriala ja Vuorentaka puolestaan hänen nuoremmalle pojalleen August Filipille.


title: Magnus Wilhelm Armfelt

text: Magnus Wilhelm Armfeltin puoliso oli vuodesta 1756 lähtien Götan hovioikeuden presidentin Carl Gustaf Wennerstedtin tytär Maria Catharina, joka tunnettiin huomattavana hyväntekijänä. Heidät on haudattu Halikon kirkkoon Armfeltien sukuhautaan.


title: Mikko Kytölä

text: Mikko Kytölä (s. 20. heinäkuuta 1984 Suonenjoki) on suomalainen futsalpelaaja. Suomessa pelatessaan hän on aina edustanut Futsal-liigaa pelaavaa Kampuksen Dynamoa. Kytölä voitti Kadyn kanssa ensimmäistä kertaa Suomen mestaruuden kaudella 2017-2018. Tämän lisäksi hän on saavuttanut 4 SM-hopeaa (2011, 2012, 2015 ja 2017) sekä SM-pronssin vuonna 2013.


title: Mikko Kytölä

text: Kytölä on pelannut Suomen futsalmaajoukkueessa 45 ottelua ja tehnyt niissä 21 maalia. Hän on myös toiminut useasti maajoukkueen kapteenina. Hänen veljensä Jukka pelaa myös maajoukkueessa. Kytölä on pelannut myös jalkapalloa Kakkosessa ja Kolmosessa, edustaen Suonenjoen Palloa, FC Vaajakoskea ja Warkaus JK:ta.


title: Mikko Kytölä

text: Kaudella 2012–2013 KaDy:n kapteenina toimiessaan hän voitti runkosarjan maalipörssin, syöttöpörssin ja näin ollen myös koko pistepörssin ylivoimaisesti tehden 21 ottelussa tehot 27+22. Kaudella 2013–2014 Kytölän seura oli ASD Futsal Tridentina Italiassa, joka pelaa maan toiseksi korkeimmalla sarjatasolla A2:sessa. Hän oli joukkueensa kapteeni. Olkapäävamman pilatessa osan kaudesta Kytölä esiintyi vain yhdeksässä ottelussa, tehden yhteensä 10 maalia. Kaudelle 2014–2015 hän siirtyi toiseen italialaisseuraan, Tridentinan kanssa samassa sarjassa pelanneeseen ASD Gruppo Fassina Calcio a 5:een. Kytölä palasi kuitenkin Kampuksen Dynamon paitaan helmikuussa 2015 ja oli voittamassa joukkueen mukana SM-hopeaa sekä kesällä Pohjoismaiden Mestaruuden.


title: Mikko Kytölä

text: Kesällä 2015 Kytölä solmi sopimuksen kaudelle 2015–2016 italialaisen "Menegatti Metalli C5:n" kanssa. Joukkue pelaa Italian toiseksi ylimmällä sarjatasolla..


title: Mikko Kytölä

text: Mikko Kytölä jatkoi Italiassa kevätkaudella 2016 Real Cefalún paidassa, mutta allekirjoitti vuoden pestin elokuussa Kampuksen Dynamon kanssa ja toimi joukkueen pelaaja-valmentajana kauden 2016-17 ajan. . Joukkue saavutti kaudella SM-hopeaa.


Mikko Kytölä


title: Drabantti

text: Drabantti () oli myöhäiskeskiajalta lähtien kuninkaallisten, aatelisten ja korkea-arvoisten upseerien henkivartiokaartin jäsenistä käytetty nimitys. Sitä käytettiin Keski-Euroopassa sekä muun muassa Ruotsissa aina 1700-luvulle saakka. Drabantit kulkivat yleensä jalkaisin ratsailla olleen vartioitavansa ympärillä.


title: Drabantti

text: Ruotsissa Kustaa Vaasa organisoi itselleen drabanttikaartin kuninkaaksi valintansa jälkeen vuonna 1523. Myöhemmin sen toimintaa kehitti muun muassa Kustaa II Adolf 1600-luvun alussa, jolloin kaartista alettiin käyttämään nimitystä "Kuninkaalliset drabantit (Kunglig Majestäts Drabanter)". Se lakkautettiin vuonna 1821. Nykyään Ruotsissa toimii seremoniallinen kaarti "Drabantvakt", jota käytetään muun muassa valtiovierailuiden ja muiden erityisten tilaisuuksien yhteydessä.


title: Juvan kartano

text: Juvan kartano on Varsinais-Suomessa Tarvasjoella sijaitseva kartano. Se on Gustaf Mauritz Armfeltin syntymäkoti, joka toimii nykyään museona.


title: Juvan kartano

text: Asiakirjoissa Juvan kartano mainitaan ensimmäisen kerran 1464. Vuonna 1556 kartano siirtyi maanvaihtokaupalla kuningas Kustaa Vaasan haltuun, joka teki siitä kuninkaankartanon. Kuningas itse vieraili paikalla kesällä 1558. Kymmenen vuotta myöhemmin hallitsijaksi noussut Juhana III antoi kartanon Fleming-sukuun kuuluneelle Hans Eriksonille, joka oli muutamaa vuotta aikaisemmin rakennuttanut Brinkhallin kartanon ja omisti myös Turussa sijaitsevan Brinkkalan talon.


title: Juvan kartano

text: Eriksonin lapsille periytynyt kartano myytiin vuonna 1639 kenraalikuvernööri Pietari Brahelle, jonka hallussa se oli hänen kuolemaansa vuoteen 1680 saakka. Ison reduktion yhteydessä 1683 Juvan kartano otettiin valtion haltuun, joka teki siitä kahta vuotta myöhemmin Turun ja Porin läänin ratsuväkirykmentin Maskun komppanian ratsumestarin virkatalon eli puustellin. Kartanosta muodostui tärkeä sotilasvirkatalo, jossa asui yleensä Kuninkaallisen Henkirakuunarykmentin Maskun komppanian päällikkö. Sen haltijoina olivat ratsumestarit Henrik Johan Schauman 1685–1703, Fredrik Armfelt 1703–1719 ja Mårten Thessleff 1719–1720, jonka jälkeen kartano muutettiin saman komppanian kapteenin virkataloksi.


title: Juvan kartano

text: Ruotsin vallan loppuun mennessä Juvan kartanolla oli 12 eri haltijaa, muun muassa majuri Magnus Wilhelm Armfelt vuodesta 1754 lähtien. Nykyinen päärakennus on Armfeltin rakennuttama vuonna 1756. Hänen jälkeensä taloon muutti kolmen vuoden ajaksi kapteeni Reinhold Johan Rehbinder vuonna 1782. Ruotsin vallan loputtua Juvan kartano oli vuokrattuna eri henkilöille vuoteen 1934 saakka, jolloin se myytiin yksityisomistukseen.


title: Österhaningen kirkko

text: Österhaningen kirkko () on Ruotsissa Haningen kunnassa sijaitseva kirkkorakennus. Nykyinen kivikirkko on osittain peräisin 1320-luvulta ja Saksalaisen ritarikunnan uskotaan rakennuttaneen sen. Aikaisemmin paikalla oli luultavasti lähde ja puukirkko. Kirkon vino torni on rakennettu vuonna 1587. Kirjailija Fredrika Bremer on haudattu kirkon hautausmaalle.


title: Korpilahden kirkko

text: Korpilahden kirkko on Jyväskylän seurakuntaan kuuluvan Korpilahden alueseurakunnan puukirkko entisen Korpilahden kunnan alueella Jyväskylässä. Tyypiltään kirkko on tasavartinen sisäviisteinen ristikirkko. Sen on suunnitellut Intendentinkonttorin italialaissyntyinen arkkitehti Charles Bassi. Kirkko valmistui vuonna 1826, sen rakensi hauholainen rakennusmestari Herman Nyberg. Ristikeskuksen matala kupoli osoittautui rakenteeltaan heikoksi ja kirkkoa korjattiin vuonna 1838. Korjaaja oli Taavetti Rahikainen. Erillinen kellotapuli on rakennettu vuonna 1885 ja sen on suunnitellut arkkitehti Alfred Cavén.


title: Korpilahden kirkko

text: Alttaritaulu ”Tulkaa minun tyköni” on Wilho Sjöströmin työ vuodelta 1904. Alttarilaite siirrettiin sakaristoon vuoden 1927 korjauksessa, jonka suunnitteli Alvar Aalto. Vuonna 1964 kirkkoa kunnostettiin, työstä vastasi konservaattori Thorvald Lindqvist. Kirkon sisätiloja on uusittu myös vuonna 1992, korjausten suunnittelija oli Matti Huusari.


title: Korpilahden kirkko

text: Korkealla mäellä Päijänteeseen kuuluvan kapean Kirkkolahden pohjoisrannalla oleva Korpilahden kirkko on ollut vuosisatoja kulkuteiden päätepisteenä sekä kesällä että talvella. Seurakunnan aiemmat kirkot ovat sijainneet nykyisen kirkon läheisyydessä hautausmaa-alueella. Korpilahden ensimmäinen kirkko ja tapuli pystytettiin 1693. Seuraavan kirkon, tasavartisen ristikirkon rakensi Arvi Junkkarinen Leppävirralta vuonna 1753 samalle paikalle. Vuonna 1777 Jaakko Jaakonpoika Leppänen teki tähän kirkkoon erillisen kellotapulin. Sen alaosa on nykyään kotiseutumuseona.


title: Ljusnarsbergin kirkko

text: Ljusnarsbergin kirkko () on Ruotsissa Ljusnarsbergin kunnan Kopparbergissä sijaitseva kirkkorakennus. Se on paanuilla päällystetty punainen hirsikirkko. Alueelle muutti kaivostyöläisiä ja metsäsuomalaisia uudisasukkaita, jotka tarvitsivat kirkon, ja siksi kuparikaivoksen lähelle rakennettiin kappeli vuosina 1635–1637. Väkimäärän kasvu jatkui, ja kappeli laajennettiin vuosina 1691–1696 nykyiseksi ristikirkoksi. Kattoja ja seiniä koristivat allegoriset maalaukset, jotka korvattiin 1760-luvulla sinivihreillä marmorin tyylisillä kuvioilla. Nykyinen ulkonäkö tehtiin vuosien 1891–1892 aikana tehdyssä laajassa remontissa. 1800-luvun lopussa tyylihistoriallisesti suuntautuneet restauroinnit olivat muodissa, joten kuluneelle kirkolle tehtiin uusi ja moderni ulkoasu, joka sai inspiraationsa muinaispohjoismaisesta tyylistä. Muutoksia tehtiin esimerkiksi kuoriin, ikkunoihin ja holveihin.


title: Grythyttanin kirkko

text: Grythyttanin kirkko () on Ruotsissa Hälleforsin kunnassa sijaitseva kirkkorakennus. Se on Grythyttanin taajaman vanhin rakennus. Ulkonäöltään se on tyypillinen Bergslagenin alueen kirkko: hirsistä rakennettu ristikirkko, joka on päällystetty punaisilla paanuilla.


title: Grythyttanin kirkko

text: Kirkko rakennettiin vuonna 1632, mutta jäi pian pieneksi ja tuskin 50 vuoden päästä se laajennettiin ristikirkoksi. Myös katto on ollut aikaisemmin paanukatto, mutta siihen laitettiin 1900-luvun alussa paikallista liuskekiveä. Sisällä vaihdettiin 1900-luvun ensimmäisinä vuosikymmeninä suljetut penkkirivit avoimiksi ja penkkien ovet käytettiin uudestaan seinäpaneeleina. Vanhat kattomaalaukset peitettiin 1953 nykyisellä lautakatolla, johon on maalattu valkoisia pilvimuodostelmia ja lisäksi myös seinissä on luultavasti ollut aikaisemmin maalauksia, joista voi nähdä jälkiä pohjoisessa kuorin seinässä. Läheistä hautausmaata ei käytetä enää, mutta siellä on edelleenkin säilyneitä 1700- ja 1800-lukujen hautoja.


title: Uurtovinokas

text: Uurtovinokas ("Pleurotus cornucopiae") on "Pleurotus"-sukuun ja vinokkaiden heimoon kuuluva sienilaji.


title: Uurtovinokas

text: Uurtovinokkaan lakki on kupera ja väriltään vaalea tai vaaleanruskea. Helttojen johteet ovat pitkät. Jalka on joko keskinen tai epäkeskinen. Malto on valkoista ja pehmeää.


title: Uurtovinokas

text: Uurtovinokas kasvaa suurissa ryhmissä pyökin tai jalavan kannolla.


title: Ähtävän kirkko

text:
Ähtävän kirkko () on Ähtävällä nykyisessä Pedersören kunnassa sijaitseva puurakenteinen tasavartinen ristikirkko vuodelta 1770. Kirkko vihittiin käyttöön kynttilänpäivänä 1771. Se nimettiin kuningas Kustaa III:n puolison, kuningatar Sofia Magdalenan ja kuninkaan sisaren, prinsessa Sophia Albertinan mukaan "Magdalena Sofian kirkoksi". Nimi painui unhoon, mutta löydettiin vuonna 2012. Kellotapuli on erillinen, kirkon katolla ristikeskuksessa on pieni torni.
Kirkon sisustusta pidetään poikkeuksellisen hienona. Ristikirkon alttari on alkuperäisellä paikalla kahden ristisakaran kulmauksessa ja saarnastuoli on sitä vastapäätä. Alttaripöytä, alttarikaide, alttarilaite ja saarnastuoli ovat sekoitus myöhäisbarokkia, rokokoota ja uusklassismia. Ne on tehty 1810-luvulla ja koristeltu yltäkylläisin puuleikkauksin ja kultauksin. Suunnittelijoina ja tekijöinä olivat paikkakunnan puusepät "Berklars-snickarn" ja "Jofs-snickarn". Virsitaulu on rokokootyyliä, hyvin koristeellinen ja kullattu. Alttaritaulu on Gustaf Erik Hedmanin maalaama. Yläosa kuvaa "Ristiinnaulittua" ja alaosa "Pyhää ehtoollista". Taulu on kopio Margareta Capsian maalaamasta alttaritaulusta. Länsisakaran ikkunan lasimaalauksen teki vuonna 1940 Lennart Segerstråle.


title: Ähtävän kirkko

text: Kirkon urut rakensi Kangasalan urkutehdas vuonna 1970. Ruotsalainen Åkerman & Lundin urkurakentamo laajensi ne 1997 18-äänikertaisiksi.


title: Ähtävän kirkko

text: Pohjalaistyyppisen kellotapulin rakentajana pidetään Antti Hakolaa, tapuli valmistui 1779. Hirsinen lainamakasiini on vuodelta 1857. Tapulissa on kolme kelloa, seurakunnan vanhin kello on vuodelta 1731.


title: Ähtävän kirkko

text: Kellotapulin ulkopuolella seisova vaivaisukko on valmistunut vuoden 1860 tienoilla ja puettu Suomen sodan ajan ruotsalaissotilaaksi.


title: Ähtävän kirkko

text: Kirkon sijainti on erikoinen, sillä kylässä on ”Kyrkbacka” (), joka on parin kilometrin päässä kirkolta. Perimätiedon mukaan kirkon paikasta oli erimielisyyksiä. Nykyisen kirkon tienoilla sanotaan olleen pakanallisen uhrilähteen, joka saattaa selittää kirkon sijainnin.


title: Putkivinokas

text: Putkivinokas ("Pleurotus eryngii") tai kuningasosterivinokas, myös kuningasvinokas, on "Pleurotus"-sukuun ja vinokkaiden heimoon kuuluva laji. Se on hyvä ruokasieni. Se on loinen sarjakukkaiskasveille, erityisesti piikkiputkelle.


title: Putkivinokas

text: Putkivinokas on kooltaan melko kookas. Lakki on keskeltä hieman kuopallinen. Väri on vaalea harmaa, punaruskea tai kellanruskea. Kermanvalkoiset heltat ovat pitkäjohteiset ja leveähköt. Jalka on valkoinen ja paksu. Malto on kiinteää ja valkoista.


title: Putkivinokas

text: Putkivinokasta esiintyy isäntäkasvinsa juurilla ja kasvinjätteillä. Sitä tavataan Etelä-Euroopassa.


title: Putkivinokas

text: Putkivinokas on kypsennettynä murea. Sitä voi käyttää ruoanlaitossa myös raakana.


title: Uudenseelanninuikku

text: Uudenseelanninuikku ("Poliocephalus rufopectus") on uikkuihin kuuluva lintulaji. Se kuuluu Uuden-Seelannin endeemiseen lintulajistoon ja luokitellaan uhanalaisuudeltaan silmälläpidettäväksi.


title: Uudenseelanninuikku

text: Uudenseelanninuikku on pienehkö uikku ja voi saavuttaa noin 29 cm:n pituuden. Yleisväritykseltään laji on tumma ja ruumiinrakenteeltaan pyöreähkö. Linnun pää on pieni ja lähes musta. Päässä on ohuita hopeanharmaita raitoja ja silmät ovat väriltään keltaiset. Uudenseelanninuikun posket, kaula ja niska ovat väriltään kastanjanruskeat ja selkä ja siivet ovat tumman punaruskeat. Pyrstön kärki on valkoinen. Pesimäajan ulkopuolella lintujen väritys on vaaleampi. Uudenseelanninuikun nokka on lyhyt ja väriltään harmaa.


title: Uudenseelanninuikku

text: Uudenseelanninuikkua tavataan nykyään vain Uuden-Seelannin Pohjoissaarelta ja se on pesivänä hävinnyt Eteläsaarelta. Lajin elinympäristöä ovat pienet suojaiset ja makeavetiset lammet ja dyynijärvet. Se voi elää myös ihmisten rakentamissa ympäristöissä kuten patoaltaissa. Pääosan uudenseelanninuikun ravinnosta muodostavat vesihyönteiset ja niiden toukat, mutta se voi syödä myös äyriäisiä ja pieniä kaloja. Linnun pesimäkausi kestää tammikuusta maaliskuulle ja laji rakentaa kelluvan pesänsä ruovikon joukkoon.


title: Uudenseelanninuikku

text: Uudenseelanninuikkukannan kooksi arvioidaan 1 900–2 000 yksilöä. Uhkia kannalle ovat sen tärkeiden elinympäristöjen dyynijärvien kuivaus tai umpeenkasvu. Uudenseelanninuikun pesintää häiritsee runsas veneily pesimäaikana ja erityisesti poikaset ovat alttiita rottien ja näätien saalistukselle.


title: Itseohjautuvuusteoria

text: Itseohjautuvuusteoria (self-determination theory, suomennettu myös nimillä itsemääräämisteoria ja itsemääräytymisteoria) on Richard M. Ryanin ja Edward L. Decin luoma teoria ihmisen motivaatiosta, hyvinvoinnista ja psykologisista perustarpeista. Itseohjautuvuusteorian ytimessä on ajatus ihmisestä aktiivisena toimijana, joka pyrkii toteuttamaan itseään ja itse valitsemiaan päämääriä. Teoria rakentuu sisäisen ja ulkoisen motivaation dikotomian ympärille.


title: Itseohjautuvuusteoria

text: Itseohjautuvuusteorian mukaan ihmisellä on kolme psykologista perustarvetta, joiden läsnäolo on välttämätön optimaaliselle kehitykselle ja hyvinvoinnille. Ne ovat siis hyvinvoinnin välttämättömiä edellytyksiä ja tutkimukset osoittavatkin, että yhdessä ne selittävät suuren osan ihmisen kokemasta elämäntyytyväisyydestä ja myönteisistä tunteista. Teorian tunnustamat kolme perustarvetta ovat seuraavat:


title: Sitruunavinokas

text: Sitruunavinokas ("Pleurotus citrinopileatus") on osterivinokkaiden sukuun kuuluva sienilaji. Se on syötävä sieni ja sitä viljellään joissakin maissa. Se sisältää proteiinia ja joitakin B-vitamiineja.


title: Sitruunavinokas

text: Sitruunavinokas on väriltään kirkkaan keltainen.


title: Aleksandăr Stambolijski

text: Aleksandăr Stambolijski (1. maaliskuuta 1879 Slavovitsa – 14. kesäkuuta 1923 lähellä Slavovitsaa) oli bulgarialainen poliitikko, joka toimi maalaispuolueen (BZNS) johtajana sekä vuosina 1919–1923 Bulgarian pääministerinä. Vallassa ollessaan hän luopui ulkopolitiikassa aluelaajennustavoitteista ja toteutti talonpoikia hyödyttänyttä radikaalia talouspolitiikkaa, joka oli epäsuosittua muiden yhteiskuntaluokkien parissa. Hän myös kohteli oppositiota ankarasti. Stambolijski syrjäytettiin lopulta sotilasvallankaappauksella ja surmattiin.


title: Aleksandăr Stambolijski

text: Stambolijski oli talonpoikaisperheestä ja opiskeli maatalousopistossa Saksan Hallessa. Hän ryhtyi kuitenkin toimittajaksi ja työskenteli vuodesta 1902 hieman aiemmin perustetun BZNS:n lehdessä. Vuonna 1908 hänet valittiin Bulgarian parlamenttiin puolueensa johtavana edustajana. Stambolijskin linjana oli talonpoikien etujen puolustaminen ja ”seikkailupolitiikan” vastustaminen. Toisen Balkanin sodan Bulgarian kannalta epäsuotuisa lopputulos vuonna 1913 lisäsi merkittävästi maalaispuolueen kannatusta. Erityisen jyrkästi Stambolijski vastusti syksyllä 1915 tapahtunutta Bulgarian liittymistä ensimmäiseen maailmansotaan keskusvaltojen puolelle, sillä hän kannatti ympärysvaltoja ja piti Venäjää Bulgarian ystävänä. Hieman ennen Bulgarian sodanjulistusta hän kävi muiden oppositiojohtajien kanssa tsaari Ferdinand I:n luona puhuakseen tämän ympäri. Tapaamisessa Stambolijski kuitenkin esitti suoraan hallitsijaan kohdistuvia uhkauksia, joiden vuoksi hänet tuomittiin majesteettirikoksesta elinkautiseen vankeuteen.


title: Aleksandăr Stambolijski

text: Ferdinand vapautti Stambolijskin sodan lopussa syyskuussa 1918, jotta hän voisi yrittää palauttaa järjestystä hajaannukseen ajautuneeseen armeijaan. Vastoin lupaustaan Stambolijski ryhtyikin johtamaan Radomirista käsin kapinaa ja julisti Bulgarian tasavallaksi. Kapinallisten yritys ottaa Sofia haltuunsa epäonnistui hallitsijalle lojaalien saksalaisten ja makedonialaisten joukkojen ansiosta, joten kapina kuivui pian kokoon. Aselepo kuitenkin pakotti tsaari Ferdinandin luopumaan kruunusta poikansa Boris III:n hyväksi lokakuun alussa. Tappiostaan huolimatta Stambolijski kohosi pian Bulgarian politiikan johtavaksi hahmoksi. Hän tuli ensin marraskuussa 1918 työministeriksi Teodor Teodorovin hallitukseen ja BZNS:n kohottua vaaleissa suurimmaksi puolueeksi hänestä tuli lokakuussa 1919 pääministeri. Väestön tyytymättömyys maailmansotaa seuranneisiin taloudellisesti kaoottisiin oloihin oli suosinut vaaleissa myös vasemmistoa, mutta Stambolijski jätti lopulta kommunistit ja sosiaalidemokraatit hallituksensa ulkopuolelle, sillä ne asettivat osallistumiselleen liian kovat ehdot. Hän muodosti sen sijaan koalitiohallituksen pienten konservatiivisten puolueiden kanssa.


title: Aleksandăr Stambolijski

text: Stambolijskin hallitus luopui Bulgarian perinteisestä aluelaajennuksiin tähdänneestä ulkopolitiikasta, joka Maalaispuolueen piirissä yhdistettiin lähinnä ei-toivottuihin asioihin, kuten vakinaisen armeijan ylläpitämisen ja suurten sotilasmäärärahojen valtiolle aiheuttamiin taloudellisiin rasituksiin. Kun aiempi ulkopolitiikka oli edellyttänyt jonkin suurvallan suojelukseen asettumista, Stambolijski pyrki luomaan maltillisella ulkopolitiikalla hyvät suhteet kaikkiin Euroopan suurvaltoihin sekä Bulgarian naapurimaihin.


title: Aleksandăr Stambolijski

text: Stambolijski allekirjoitti 27. marraskuuta 1919 maailmansodan voittajavaltioiden kanssa Neuillyn rauhansopimuksen, jossa Bulgaria menetti huomattavasti alueitaan. Noudattamalla kuuliaisesti rauhansopimuksen tiukkoja ehtoja ympärysvallat saatiin vuonna 1923 suostumaan Bulgarian maksettavaksi määrättyjen sotakorvausten alentamiseen. Sen sijaan Bulgarian vaatimusta taloudellisesta yhteydestä Aegeanmeren rannikkoon ei täytetty. Bulgarian suhteet Turkkiin paranivat selvästi Kemal Atatürkin noustua siellä valtaan vuonna 1920.


title: Aleksandăr Stambolijski

text: Stambolijskin tavoitteena oli monikansallinen Balkanin federaatio, joten hänen hallituksensa luopui kaikista Bulgarian aluevaatimuksista Makedoniaan luodakseen näin hyvät suhteet uuteen Jugoslavian valtioon. Tämä katkeroitti Bulgarian oikeisto- ja sotilaspiirit sekä erityisesti Makedonian liittämistä Bulgariaan ajaneen militantin VMRO-järjestön. Vuodesta 1921 Stambolijskin hallitus pyrki murskaamaan VMRO:n, joka vastasi hyökkäilemällä rajaseudulta Jugoslavian ja Kreikan puolelle sekä salamurhaamalla BZNS:n johtajia. Koska Stambolijski ei luottanut Bulgarian omiin asevoimiin, Bulgaria ja Jugoslavia solmivat vuonna 1923 Nišin sopimuksen, jonka mukaan Jugoslavian armeija saisi operoida myös Bulgarian maaperällä sieltä käsin toimivia ääriliikkeitä vastaan.


title: Aleksandăr Stambolijski

text: BZNS sai maaliskuun 1920 vaaleissa enemmistön parlamenttiin ja saattoi muodostaa uuden hallituksen yksinään. Vuosina 1920–1923 Stambolijskin hallitus pyrki realisoimaan puolueen poliittisia visioita toteuttamalla taloudellisia uudistuksia, mutta suhtautui samalla epäluuloisesti suurkaupunkien, porvariston ja teollisuuden intresseihin. Suuria maaomaisuuksia pilkottiin pakkolunastuksella ja maita jaettiin pientalonpojille. Osuuskuntia suosittiin yksityisten yritysten sijaan. Koululaitosta ja oppivelvollisuutta laajennettiin. Lisäksi otettiin käyttöön progressiivinen tulovero sekä työvoimapulan lievittämiseksi nuoria miehiä koskenut yhden vuoden pakollinen työvelvollisuus asevelvollisuuden sijasta.


title: Aleksandăr Stambolijski

text: Stambolijskin hallinto oli myös itsevaltainen ja hän käytti opposition tukahduttamiseen puolisotilaallista ”oranssia kaartia”, joka oli saanut nimensä BZNS:n tunnusväristä. Myös Bulgarian osallistumisesta maailmansotaan vastuussa olleita entisiä ministereitä rangaistiin. Hallitsevat yhteiskuntaluokat sietivät vaurauden uusjakoa harjoittanutta Stambolijskin hallitusta lähinnä siksi, että se piti kurissa myös sosialistit ja kommunistit. Hallitus muun muassa murskasi talven 1919–1920 suuren lakkoliikkeen. Lopulta hallituksen sisä- ja ulkopolitiikka vieraannuttivat sekä oikeiston että maatalousuudistuksista vain vähän hyötyneen työväenluokan.


title: Aleksandăr Stambolijski

text: Vuoden 1922 syksystä alkaen VMRO:n iskut ja hyökkäykset Jugoslavian rajan yli kiihtyivät, mihin Stambolijski vastasi joukkopidätyksillä ja järjestämällä uudet parlamenttivaalit. Hallituksen vastustajat kommunisteja lukuun ottamatta liittoutuivat Aleksandăr Tsankovin taakse. BZNS sai suurvoiton myös vuoden 1923 vaaleissa, mutta Stambolijskin kiistanalainen sisäpolitiikka, lähentyminen Jugoslaviaan sekä kansalaismiliisin suosiminen armeijan kustannuksella johtivat siihen, että 9. kesäkuuta 1923 hänet syrjäytettiin sotilasvallankaappauksella. Kaappauksen takana olivat ennen kaikkea oikeistopuolueet, sotilaspiirit ja VMRO, mutta sillä lienee ollut myös tsaari Boris III:n hyväksyntä. Kaappauksen aikaan maaseudulla oleskellut pääministeri Stambolijski yritti organisoida vastarintaa, mutta hänet vangittiin jo muutaman päivän kuluttua ja VMRO:n kannattajat teloittivat hänet lähellä kotikyläänsä. Tsankovista tuli uusi pääministeri.


title: Mozarabin kieli

text: Mozarabin kieli oli läheistä sukua toisilleen olevien romaanisten murteiden murrejatkumo, jota puhuttiin muslimien hallitsemilla iberian niemimaan alueilla. Mozarabia on kehittynyt myöhäislatinasta ja varhaisista romaanisista murteista, jota puhuttiin Hispaniassa 400-700-luvuilta ja aina 1300-luvulle.


title: Mozarabin kieli

text: Tätä joukkoa murteita alettiin 1800-luvulla kutsua "mozarabin kieleksi", vaikka niillä ei koskaan ollut yhteistä kirjakieltä. Sana "mozarab" on tullut arabian kielisestä sanasta "musta'rab" (مُستَعرَب), joka tarkoittaa arabilaistumista.


title: Mozarabin kieli

text: Ohessa on Isä meidän rukous suomeksi, mozarabiaksi ja sen sukulaiskielillä.


title: Konneveden kirkko

text: Konneveden kirkko on Konneveden seurakunnan vuonna 1923 käyttöön ottama, arkkitehti Ilmari Launiksen suunnittelema kirkkorakennus. Se on paikallisesta graniitista rakennettu, Keski-Suomen ainoa harmaasta graniitista tehty kivikirkko. Se sijaitsee Konneveden keskustasta noin 2 kilometriä kantatietä 69 Kuopioon päin.